qundao/data-zh-poetry huggingface dataset:
华阳道中奉别子与二首·其一
作者：宗臣
朝代：明

三日高峰坐碧梧，西风明发问骊驹。袖中一片华阳月，赠尔扬帆过太湖。
华阳道中奉别子与二首其二
作者：宗臣
朝代：明
体裁：七言绝句

共持瑶草下天关，万里秋风吹别颜。马上白云晴不散，知君到处问青山。
卖花曲
作者：宗臣
朝代：明

长安买花者，数株十万钱。道傍有饥者，一钱不相捐。
南旺湖夜泊
作者：宗臣
朝代：明

落日孤舟下石梁，蒹葭寒色起苍茫。青天忽堕大湖水，明月长流万里光。中夜鸬鹚回朔气，南来鸿雁乱胡霜。他乡岁暮悲游子，涕泪时时满客裳。
即事六首
作者：宗臣
朝代：明

讵知烽火色，亦到海门东。九市旌旄立，千家杼轴空。渔樵新授甲，都护骤从戎。寂寞江天上，惊看一剑雄。自日频搔首，青山一杖藜。星辰千骑入，风雨万家迷。有路难舟楫，中天急鼓鼙。愁心与芳草，江上共萋萋。赤羽遥传越，黄霾近接吴。夷歌分鼓吹，野哭散蘼芜。日落江流急，天高海气孤。中原有廉颇，尔辈敢长驱。虏骑纵横甚，将军转斗频。两间迷白昼，万象失黄尘。江海遂流血，弓裘岂着身。招魂谁与赋，酒泪寄青蘋。华夏翻连寇，江淮遂苦兵。鲸鲵杨子渡，日月棘门营。侠气荆卿剑，雄心汉吏缨。尔曹何足虑，流涕此苍生。坐叹兵机失，兼忧国计存。干戈在淮海，消息已乾坤。授钺曾诸将，宵衣独至尊。定知哀痛诏，早晚下江门。
即事六首·其一
作者：宗臣
朝代：明

讵知烽火色，亦到海门东。九市旌旄立，千家杼轴空。渔樵新授甲，都护骤从戎。寂寞江天上，惊看一剑雄。
即事六首其三
作者：宗臣
朝代：明
体裁：五言律诗

赤羽遥传越，黄霾近接吴。夷歌分鼓吹，野哭散蘼芜。日落江流急，天高海气孤。中原有廉颇，尔辈敢长驱。
即事六首其二
作者：宗臣
朝代：明
体裁：五言律诗

自日频搔首，青山一杖藜。星辰千骑入，风雨万家迷。有路难舟楫，中天急鼓鼙。愁心与芳草，江上共萋萋。
即事六首其五
作者：宗臣
朝代：明
体裁：五言律诗

华夏翻连寇，江淮遂苦兵。鲸鲵杨子渡，日月棘门营。侠气荆卿剑，雄心汉吏缨。尔曹何足虑，流涕此苍生。
即事六首其六
作者：宗臣
朝代：明
体裁：五言律诗

坐叹兵机失，兼忧国计存。干戈在淮海，消息已乾坤。授钺曾诸将，宵衣独至尊。定知哀痛诏，早晚下江门。
即事六首其四
作者：宗臣
朝代：明
体裁：五言律诗

虏骑纵横甚，将军转斗频。两间迷白昼，万象失黄尘。江海遂流血，弓裘岂着身。招魂谁与赋，酒泪寄青蘋。
又得明卿书
作者：宗臣
朝代：明

秋色满天地，悲风动高台。浮云惨不舒，白日忽已摧。远念客游子，鼓楫潇湘回。北顾金马门，东望沧海隈。不念旧所欢，弃置如尘埃。传我尺素书，抽翰空徘徊。历历天上榆，冉冉庭前梅。相思难重陈，叹息生余哀。
又得袁三子敬书
作者：宗臣
朝代：明

别君已是三载余，岁岁梅花空泪予。千江盗贼偶停骑，六月鼓鼙还寄书。穷途青眼忆阮藉，茂陵病肺愁相如。天时人事且杯酒，他年迟尔承明庐。
发京
作者：宗臣
朝代：明

十载侍青琐，残春出蓟门。浮沉原宦计，远近揔君恩。芳草愁边绿，燕花泪共繁。孤心似列宿，常傍太微垣。
古剑篇
作者：宗臣
朝代：明

赤堇使者昆吾子，碧眼烱烱虬髯紫。手持双剑下山麓，上有蛟龙缺其齿。道上相逢忽相赠，怪云悲风生席几。胡僧为制珊瑚鞘，南海琅玕袭其里。佩之朝夕不离身，北游燕赵南江圮。江上秋风倚剑行，波涛上沸如山峙。老鲸毒螭数千尺，金甲火鬣巾流起。剌来一一烹其髓，鲛人终夜泣瑜珥。况复山中豹与兕，又况人间鹿与豕。自吾佩此二十年，处处江山半戎垒。明时不得抱鼓旗，腐儒空复谈簠簋。国雠未报壮士耻，永夜高歌常拊髀。剑乎剑乎吾负汝，吾今有友吴郡生，紫豸朱缨乘騄駬。青天开府泰山巅，落日饮马蓬莱址。吾解一剑赠生去，星辰乱落莽不止。生乎生乎吾语汝，左挟图书右弓矢。豺貇只在大道傍，魍魉岂必深山里。生乎此剑一在握，上天入地任君使。只恐风雷日日生，海上千关尽掩耳。天吴海若俱远徙，真宰闻之或不喜。呜呼古来神物有离合，斗间紫气无终始。他日中原倘相遇，双剑雌雄各相砥。与汝并驱千万里，世上风尘空复尔。
古意简伯章
作者：宗臣
朝代：明

美人隔江洲，咫尺不得渡。不畏石上霜，但畏草间露。
句曲七夕大雨不得子与消息怪之
作者：宗臣
朝代：明

七夕凭谁问，双星柰尔何。劫来行暮雨，早已失天河。不见停梭去，宁知乞巧多。盈盈一水者，人世更磋砣。
句曲道中值雨时赴子与之约二首
作者：宗臣
朝代：明

垂杨孤骑出江门，西望钟山帝极尊。万里浮云摧短剑，千峰秋色起中原。及时风雨一何急，入夜蛟龙任自翻。不分南州徐孺子，华阳三日独开樽。少文自昔耽卧游，徐卿东来何所求。穿云漱石不知暑，碧草青萝今始秋。大风欲拔众山去，骤雨如决千江流。明日峰头弄笛者，高歌能不生我愁。
句曲道中值雨时赴子与之约二首·其一
作者：宗臣
朝代：明

垂杨孤骑出江门，西望钟山帝极尊。万里浮云摧短剑，千峰秋色起中原。及时风雨一何急，入夜蛟龙任自翻。不分南州徐孺子，华阳三日独开樽。
句曲道中值雨时赴子与之约二首其二
作者：宗臣
朝代：明
体裁：七言律诗

少文自昔耽卧游，徐卿东来何所求。穿云漱石不知暑，碧草青萝今始秋。大风欲拔众山去，骤雨如决千江流。明日峰头弄笛者，高歌能不生我愁。
同于鳞子与元美郊行二首
作者：宗臣
朝代：明

谁识冠缨者，常投水石间。春风吹大道，紫气照西山。松径荒难度，杨枝乱可攀。相逢勿遽返，世路正摧颜。去去春萝好，行行朝雨寒。路迷频勒马，尘起一弹冠。宛转溪园出，依稀江路看。所嗟情不惬，无处问渔竿。
同于鳞子与元美郊行二首·其一
作者：宗臣
朝代：明

谁识冠缨者，常投水石间。春风吹大道，紫气照西山。松径荒难度，杨枝乱可攀。相逢勿遽返，世路正摧颜。
同于鳞子与元美郊行二首·其二
作者：宗臣
朝代：明

去去春萝好，行行朝雨寒。路迷频勒马，尘起一弹冠。宛转溪园出，依稀江路看。所嗟情不惬，无处问渔竿。
同何侍御游大云寺十二韵
作者：宗臣
朝代：明

骢骑中原下，招提绝域边。黄金原布地，青石正参天。齐鲁停杯外，蓬莱落雁前。沙平楼阁直，路僻斗牛偏。法有玄猿听，经知白马传。慈云千岭合，慧日万家悬。树结空中果，池开定后莲。晨钟飘积雪，夕梵度轻烟。群鸟频窥偈，双龙欲护禅。阴阳悲荚砌，今古慨桑田。代色东无尽，河流西可怜。问君逃苦海，何以赋甘泉。
同余德甫吴明卿王元美再游张园
作者：宗臣
朝代：明

为爱林塘好，频从驷马来。仅成三日别，复作一尊开。桥忆牵衣草，庭思待月梅。昔心还卤莽，此夜重徘徊。畏客双尊在，留人一榻迁。浮云去万里，明月更婵娟。细柳风藏碧，新榴夜失妍。无能永兹夕，心折薜萝前。不尽山灵僻，难持幽思翻。星辰莽相照，鸟雀一何喧。竹叶传金瓮，松花落石门。危峰一长啸，髣髴是昆仑。何处阳春调，来同此夕歌。地能燕市有，人得楚狂多。把盏青天坠，题诗紫石磨。一呼去魍魉，词组即江河。零露隔金掌，长天转玉绳。夜惊群象远，狂得寸心凭。高树歌能立，危岩暗可登。何当谢尘网，日日白云层。
同余德甫吴明卿王元美再游张园·其一
作者：宗臣
朝代：明

为爱林塘好，频从驷马来。仅成三日别，复作一尊开。桥忆牵衣草，庭思待月梅。昔心还卤莽，此夜重徘徊。
同余德甫吴明卿王元美再游张园其三
作者：宗臣
朝代：明
体裁：五言律诗

不尽山灵僻，难持幽思翻。星辰莽相照，鸟雀一何喧。竹叶传金瓮，松花落石门。危峰一长啸，髣髴是昆仑。
同余德甫吴明卿王元美再游张园其二
作者：宗臣
朝代：明
体裁：五言律诗

畏客双尊在，留人一榻迁。浮云去万里，明月更婵娟。细柳风藏碧，新榴夜失妍。无能永兹夕，心折薜萝前。
同余德甫吴明卿王元美再游张园其五
作者：宗臣
朝代：明
体裁：五言律诗

零露隔金掌，长天转玉绳。夜惊群象远，狂得寸心凭。高树歌能立，危岩暗可登。何当谢尘网，日日白云层。
同余德甫吴明卿王元美再游张园其四
作者：宗臣
朝代：明
体裁：五言律诗

何处阳春调，来同此夕歌。地能燕市有，人得楚狂多。把盏青天坠，题诗紫石磨。一呼去魍魉，词组即江河。
同余德甫王元美夜集明卿得何字
作者：宗臣
朝代：明

长安花落柰春何，夜夜春亭载酒过。骏去难逢燕市骨，凤衰重听楚狂歌。青天短鬓垂今古，明月孤笳散薜萝。醉后莫言归骑晚，浮云犹自满关河。
同元美夜集明卿值雨
作者：宗臣
朝代：明

秋云此日满长安，那肯相逢不夜阑。风雨骤随双骑到，薜萝况对一尊寒。愁心独有中原在，侠气君从北斗看。戎马关山余涕泪，十年空负汉庭冠。
同子与使君登文游台台在高邮
作者：宗臣
朝代：明

何处星槎使者回，孤城寒吹共登台。湖间明月双珠出，雨后青山万井开。炼石尔徒天目到，观涛谁更广陵来。越吟楚曲俱摇落，江左新惊鼓角哀。
同子与明卿元美席上赋别于鳞得云字
作者：宗臣
朝代：明

使者衣冠凌紫氛，五陵春色坐纷纭。中原独酒蒹葭泪，落日相逢猿鹤群。永夜列星垂蓟野，西方千骑乱胡云。太行咫尺愁风雨，何处晴虹可赠君。
同峻伯助甫赋得春月
作者：宗臣
朝代：明

瑶天霜白彩云歇，东风吹出海门月。紫微仙人醉相逢，摘来挂在黄金阙。千顷璃璃散万家，直从燕赵望吴越。伯榆浸湿云孙衣，苍梧泣泠湘君发。玉兔高啼惊夜乌，青桂低垂碍春蕨。何当捉尔泛溟渤，夜夜老龙哭深窟。
同峻伯夜过助甫得钟箫二字
作者：宗臣
朝代：明

万柳催吾别，孤槎去国遥。主恩还剑佩，春色岂兰苕。白雪宁谁妒，黄金任尔骄。美人从此隔，忍听广陵箫。
同峻伯夜过助甫得钟箫二字
作者：宗臣
朝代：明

以我天涯泪，酒君庭下松。寸心燕市筑，双鬓蓟门钟。明月还依马，浮云欲作龙。相思如有赠，慎莫问芙蓉。
同明卿子与送别于鳞元美席上得天字
作者：宗臣
朝代：明

春色何堪问，开尊是别筵。中原送二子，北斗散高天。蓟日愁难缓，吴歌泪与传。千山分马首，那忍遂扬鞭。
同李于鳞徐子与梁公实夜过王元美
作者：宗臣
朝代：明

一尊那忍负，永夜坐堪酬。凤岂吹箫落，人疑鼓瑟游。江湖青桂暮，关塞白榆秋。明月无南北，泠然万里愁。
同李伯承比部夜过况吉夫膳部得真字
作者：宗臣
朝代：明

陌上鸣珂散紫宸，相逢意气转相亲。清尊细菊堪销夜，走马传书易隔旬。九月衣裳同在客，千江烽燧远愁人。凭君莫洒忧时泪，无数秋风白发新。
同李司封苏文选游圣禅寺一首
作者：宗臣
朝代：明

有寺焚香在，何人结驷来。露花如雨落，贝叶不春开。听法龙依水，窥禅鸟下台。尘心忽到此，那得遽如灰。
同茂秦于鳞南溪泛舟
作者：宗臣
朝代：明

昔贤悲曲水，今日俯长河。路险难车马，桥荒先薜萝。乱青来涧草，新绿散渠荷。千嶂尊中落，孤槎天上过。醉余燕市酒，狂识楚人歌。鸿雁飞何急，琵琶恨与多。云留仙客履，日落野渔蓑。风雨萧然至，吾如幽思何。
同诸子夜集德甫
作者：宗臣
朝代：明

华阳之馆云参差，谁其召我金屈卮。出门寒月一何白，握手明星莽欲垂。有客自负鹦鹉笔，为君独把珊瑚枝。相逢今夕且意气，世路风尘安可期。
听笛
作者：宗臣
朝代：明

客有羌中笛，十月吹杨柳。杨柳不可见，春色在君手。
吴中兵乱海上征援感事赋怀因寄元美
作者：宗臣
朝代：明

世变忽如此，天心那可知。蛟螭江欲裂，戎地马堪支。当日销金甲，斯人遂赤眉。群奴把芦管，应向阖闾吹。独吟心欲折，南望首频搔。鼓角鲸如立，楼船蜃自高。青天失战马，落日惨征袍。稍幸王开府，临戎有佩刀。传檄纷天地，征兵到薜萝。愁来失俯仰，书去畏江河。痛哭千村暮，横行万骑多。沧洲狂客在，应悔罢鸣珂。不尽黄尘起，重惊赤羽驰。无书问消息，有泪到疮痍。家国愁兼入，签藏事可疑。浮生同远近，斟酌向鸬鹚。
吴中兵乱海上征援感事赋怀因寄元美·其一
作者：宗臣
朝代：明

世变忽如此，天心那可知。蛟螭江欲裂，戎地马堪支。当日销金甲，斯人遂赤眉。群奴把芦管，应向阖闾吹。
吴中兵乱海上征援感事赋怀因寄元美其三
作者：宗臣
朝代：明
体裁：五言律诗

传檄纷天地，征兵到薜萝。愁来失俯仰，书去畏江河。痛哭千村暮，横行万骑多。沧洲狂客在，应悔罢鸣珂。
吴中兵乱海上征援感事赋怀因寄元美其二
作者：宗臣
朝代：明
体裁：五言律诗

独吟心欲折，南望首频搔。鼓角鲸如立，楼船蜃自高。青天失战马，落日惨征袍。稍幸王开府，临戎有佩刀。
吴中兵乱海上征援感事赋怀因寄元美其四
作者：宗臣
朝代：明
体裁：五言律诗

不尽黄尘起，重惊赤羽驰。无书问消息，有泪到疮痍。家国愁兼入，签藏事可疑。浮生同远近，斟酌向鸬鹚。
吴关吟
作者：宗臣
朝代：明

孤槎昨夜叩吾关，天风吹度茱萸湾。人生聚散忽如雨，更开斗酒秋云间。山中细草绿于发，江上惊波高似山。使人对此愁朱颜，劝君何事不早还。君不见赤城明月白可扫，夜夜仙人吹佩环。况有瑶草可同攀，君胡自令双鬓斑。
吴舍人得子
作者：宗臣
朝代：明

持我百年意，看君一日情。人间麟趾少，池上凤毛生。桂发燕山色，珠来合浦明。他时弄环语，应令楚妃惊。
和朱主客冬至雪后早朝
作者：宗臣
朝代：明

兹年兹夕又春阳，千骑朝天总建章。金马并摇苍佩入，铜龙高傍紫微翔。上间云气垂鳷鹊，池上星华潇鹔鹴。何处词臣歌白雪，知君此曲自三湘。
哭梁公实十首
作者：宗臣
朝代：明

当日梁鸿去，青山弄紫烟。形容疑好在，消息是谁传。鹘鸟岂来舍，龙蛇或值年。仓皇不可问，陨涕五噫篇。使者春江到，传君隔岁书。开函生气色，数字慰踌躇。日月孤吟失，山河一病虚。皇一深忌汝，竟不免樵渔。徘徊南斗下，历历少微星。一夜因风殒，高人遂不醒。孤云垂惨淡，万象骤沉冥。莫问西樵桂，千秋空复青。罗浮不可望，镇日紫霞封。尔把金光草，行吟第一峰。惊飙残薜荔，骤雨泣芙蓉。恐逐仙人去，青天跨白龙。汝去亦何速，人生良已浮。苍梧一洒泪，赤石万峰愁。才或云霞妒，名非剑佩收。知无封禅草，汉使不须求。五子中原得，千秋仅一麾。壮心何遽折，吾道益堪悲。大海东南去，天风日夜吹。独留龙剑在，紫气斗间垂。长安曾落日，为尔抱瑶琴。一鼓秋云白，潇湘寒色深。斯人遂不见，是物可无音。坐忆龙门曲，潸然泪满襟。少别即成古，相逢岂在今。黄河难北注，白日似东沉。天地冥鸿志，文章逐鹿心。悲风吹大壑，夜夜助萧森。汉省空题柱，文园早闭关。生难看白发，死岂负青山。天柱浮云色，茫茫去不还。肯思黄石侣，万一到人间。浮世谁能免，如君独可哀。荒榛满天地，玉树莽尘埃。裘马偏穷路，江山不尽才。更怜击筑者，萧索蓟门台。
哭梁公实十首·其一
作者：宗臣
朝代：明

当日梁鸿去，青山弄紫烟。形容疑好在，消息是谁传。鹘鸟岂来舍，龙蛇或值年。仓皇不可问，陨涕五噫篇。
哭梁公实十首其七
作者：宗臣
朝代：明
体裁：五言律诗

长安曾落日，为尔抱瑶琴。一鼓秋云白，潇湘寒色深。斯人遂不见，是物可无音。坐忆龙门曲，潸然泪满襟。
哭梁公实十首其三
作者：宗臣
朝代：明
体裁：五言律诗

徘徊南斗下，历历少微星。一夜因风殒，高人遂不醒。孤云垂惨淡，万象骤沉冥。莫问西樵桂，千秋空复青。
哭梁公实十首其九
作者：宗臣
朝代：明
体裁：五言律诗

汉省空题柱，文园早闭关。生难看白发，死岂负青山。天柱浮云色，茫茫去不还。肯思黄石侣，万一到人间。
哭梁公实十首其二
作者：宗臣
朝代：明
体裁：五言律诗

使者春江到，传君隔岁书。开函生气色，数字慰踌躇。日月孤吟失，山河一病虚。皇一深忌汝，竟不免樵渔。
哭梁公实十首其五
作者：宗臣
朝代：明
体裁：五言律诗

汝去亦何速，人生良已浮。苍梧一洒泪，赤石万峰愁。才或云霞妒，名非剑佩收。知无封禅草，汉使不须求。
哭梁公实十首其八
作者：宗臣
朝代：明
体裁：五言律诗

少别即成古，相逢岂在今。黄河难北注，白日似东沉。天地冥鸿志，文章逐鹿心。悲风吹大壑，夜夜助萧森。
哭梁公实十首其六
作者：宗臣
朝代：明
体裁：五言律诗

五子中原得，千秋仅一麾。壮心何遽折，吾道益堪悲。大海东南去，天风日夜吹。独留龙剑在，紫气斗间垂。
哭梁公实十首其十
作者：宗臣
朝代：明
体裁：五言律诗

浮世谁能免，如君独可哀。荒榛满天地，玉树莽尘埃。裘马偏穷路，江山不尽才。更怜击筑者，萧索蓟门台。
哭梁公实十首其四
作者：宗臣
朝代：明
体裁：五言律诗

罗浮不可望，镇日紫霞封。尔把金光草，行吟第一峰。惊飙残薜荔，骤雨泣芙蓉。恐逐仙人去，青天跨白龙。
喜雨刘沈许李四丈偕集
作者：宗臣
朝代：明

千家迷晓日，万壑下秋阴。地迥浮云直，亭高骤雨侵。群鸥寒自立，一水坐能深。波动鱼龙气，天流鸿雁音。荣枯芳草色，忧喜故园心。长啸无宾主，高谈失古今。开尊怜阮籍，作赋见陈琳。岂作商霖望，聊为梁父吟。
塞上歌十首送王侍郎赴蓟镇
作者：宗臣
朝代：明

司马频年西破戎，诏书又下九华宫。亲提万卒如风雨，一夜来屯紫塞东。塞南塞北尽烽烟，胡骑纵横二十年。报道今秋须远徙，汉庭司马日行边。千里关山拥帝京，万村烽火照连营。天高玉塞朝催战，日落黄河夜敕兵。榆关北望阵云高，五月天风吹战袍。共说总戎王相国，十年身佩旧虔刀。扬旌出塞击楼兰，把剑胡天万里寒。紫气凭陵边月色，两军惊傍斗牛看。跃马提戈佩紫貂，汉关那数霍嫖姚。护军飞将龙庭满，缚得名王不敢骄。塞外群山落日登，黄沙缥缈白云层。天连聛聣盘三辅，地坼龙蛇奠七陵。悲风摇落大荒迷，白草黄云散鼓鼙。直遣漠南无只骑，燕然不羡汉臣题。白羽亲成露布文，满天愁色结寒云。三军尽赏葡萄酒，九塞传歌虎豹群。山前汉使尺书飞，山外胡儿匹马稀。击鼓吹笳醉边月，今年无事着戎衣。
塞上歌十首送王侍郎赴蓟镇·其一
作者：宗臣
朝代：明

司马频年西破戎，诏书又下九华宫。亲提万卒如风雨，一夜来屯紫塞东。
塞上歌十首送王侍郎赴蓟镇其七
作者：宗臣
朝代：明
体裁：七言绝句

塞外群山落日登，黄沙缥缈白云层。天连聛聣盘三辅，地坼龙蛇奠七陵。
塞上歌十首送王侍郎赴蓟镇其三
作者：宗臣
朝代：明
体裁：七言绝句

千里关山拥帝京，万村烽火照连营。天高玉塞朝催战，日落黄河夜敕兵。
塞上歌十首送王侍郎赴蓟镇其九
作者：宗臣
朝代：明
体裁：七言绝句

白羽亲成露布文，满天愁色结寒云。三军尽赏葡萄酒，九塞传歌虎豹群。
塞上歌十首送王侍郎赴蓟镇其二
作者：宗臣
朝代：明
体裁：七言绝句

塞南塞北尽烽烟，胡骑纵横二十年。报道今秋须远徙，汉庭司马日行边。
塞上歌十首送王侍郎赴蓟镇其五
作者：宗臣
朝代：明
体裁：七言绝句

扬旌出塞击楼兰，把剑胡天万里寒。紫气凭陵边月色，两军惊傍斗牛看。
塞上歌十首送王侍郎赴蓟镇其八
作者：宗臣
朝代：明
体裁：七言绝句

悲风摇落大荒迷，白草黄云散鼓鼙。直遣漠南无只骑，燕然不羡汉臣题。
塞上歌十首送王侍郎赴蓟镇其六
作者：宗臣
朝代：明
体裁：七言绝句

跃马提戈佩紫貂，汉关那数霍嫖姚。护军飞将龙庭满，缚得名王不敢骄。
塞上歌十首送王侍郎赴蓟镇其十
作者：宗臣
朝代：明
体裁：七言绝句

山前汉使尺书飞，山外胡儿匹马稀。击鼓吹笳醉边月，今年无事着戎衣。
塞上歌十首送王侍郎赴蓟镇其四
作者：宗臣
朝代：明
体裁：七言绝句

榆关北望阵云高，五月天风吹战袍。共说总戎王相国，十年身佩旧虔刀。
夏日池上坐
作者：宗臣
朝代：明

朱华甤清漪，庭草凄已绿。岁月忽以驰，流光复局促。古人亦有言，夜游当秉烛。感此伤我心，前修以自勖。逍遥放情志，胡为自踯躅。结庐在崇冈，极眺沧浪曲。朝游渥吾缨，夕游濯吾足。自知非至理，聊以从所欲。
夜
作者：宗臣
朝代：明

明月有如此，况从湖上看。惊芦秋雁起，把酒暮钟残。杨柳垂垂暗，龙蛇去去寒。夜来新水阔，吾欲饬渔竿。
夜召明卿报言病目畏灯火走笔戏简二绝
作者：宗臣
朝代：明

秋云落尽潇湘曲，更有何人抱寒玉。堂前银烛岂黄尘，相逢不肯开君目。昨日见君双眼青，今日见君双眼赤。江南百战天地摧，岂应欲化苌弘碧。
夜召明卿报言病目畏灯火走笔戏简二绝·其一
作者：宗臣
朝代：明

秋云落尽潇湘曲，更有何人抱寒玉。堂前银烛岂黄尘，相逢不肯开君目。
夜召明卿报言病目畏灯火走笔戏简二绝其二
作者：宗臣
朝代：明
体裁：七言绝句

昨日见君双眼青，今日见君双眼赤。江南百战天地摧，岂应欲化苌弘碧。
夜叹
作者：宗臣
朝代：明

纤月稍稍起，寒霾细细分。穷途惟白雪，畏路是青云。岂作鹓鸿侣，难期鹿豕群。平生霄汉思，汨没向时氛。
夜坐一首
作者：宗臣
朝代：明

烨烨江上兰，冉冉山中桂。春风发华滋，堪以结吾佩。如何萧与艾，忽然满中路。徘徊不可问，潸焉空陨涕。
夜月怀明卿二首
作者：宗臣
朝代：明

逐客音书久不闻，天风吹断楚江云。相思惟有长安月，拾得婵娟难寄君。处处青枫急暮砧，万山秋色怨瑶琴。美人只隔湘江水，江上浮云愁我心。
夜月怀明卿二首·其一
作者：宗臣
朝代：明

逐客音书久不闻，天风吹断楚江云。相思惟有长安月，拾得婵娟难寄君。
夜月怀明卿二首其二
作者：宗臣
朝代：明
体裁：七言绝句

处处青枫急暮砧，万山秋色怨瑶琴。美人只隔湘江水，江上浮云愁我心。
夜月闻笛
作者：宗臣
朝代：明

暮雨浮天去，寒云归峡迟。青山饶远色，紫菊把新枝。何处风前笛，频停月下卮。关河已摇落，故向客愁吹。
夜歌
作者：宗臣
朝代：明

万片浮云坠江白，江上青枫愁楚客。天风忽送明月来，为我山中扫萝石。醉把长箫石上吹，散尽长空秋一碧。
夜立
作者：宗臣
朝代：明

秋风天外声，明月江中影。幽人把桂枝，露下衣裳冷。
夜过明卿迟元美不至得今字
作者：宗臣
朝代：明

楚客如看昔，燕歌遂至今。群情宜卤莽，斯意转萧森。狂甚怜吾在，愁来独尔寻。双珠明月动，一酌暮钟沉。天地逢人少，冠裳避世深。穷途惟白雪，失计自黄金。词赋偏生色，风尘易折心。不知王子晋，何处夜抽簪。
夜集怀茂秦二首
作者：宗臣
朝代：明

得尔漳南信，愁予冀北天。嗟咜春事晚，懒慢世情捐。日落黄河远，秋惊白发先。狂歌对明月，莫受众人怜。听雨诗仍在，开尊事已遥。以予愁剑佩，叹尔得渔樵。兹意浮生失，何时客泪消。淮南行结隐，不待楚词招。
夜集怀茂秦二首·其一
作者：宗臣
朝代：明

得尔漳南信，愁予冀北天。嗟咜春事晚，懒慢世情捐。日落黄河远，秋惊白发先。狂歌对明月，莫受众人怜。
夜集怀茂秦二首其二
作者：宗臣
朝代：明
体裁：五言律诗

听雨诗仍在，开尊事已遥。以予愁剑佩，叹尔得渔樵。兹意浮生失，何时客泪消。淮南行结隐，不待楚词招。
大雪张助甫席上同子畏赋得胡字
作者：宗臣
朝代：明

一夜西风吹大都，相逢朔雪满长衢。冲泥匹马时时立，入座寒云片片孤。万里长途惊白发，千山一望断苍梧。可怜汉卒无衣者，犹自持戈夜备胡。
天宁寺同于鳞子与元美饯别公实各赋二首
作者：宗臣
朝代：明

孤臣辞上国，匹马自祗园。树影僧窥日，钟声客到门。江湖难寓目，天地易销魂。行念中心约，相思且勿论。分襟即此地，握手更何年。辞赋吾甘后，烟霞尔最先。世情频按剑，生事欲逃禅。今夜南楼月，凄凉空自圆。
天宁寺同于鳞子与元美饯别公实各赋二首·其一
作者：宗臣
朝代：明

孤臣辞上国，匹马自祗园。树影僧窥日，钟声客到门。江湖难寓目，天地易销魂。行念中心约，相思且勿论。
天宁寺同于鳞子与元美饯别公实各赋二首其二
作者：宗臣
朝代：明
体裁：五言律诗

分襟即此地，握手更何年。辞赋吾甘后，烟霞尔最先。世情频按剑，生事欲逃禅。今夜南楼月，凄凉空自圆。
子与投书约访山中赋此以待
作者：宗臣
朝代：明

闻君遥别蓟门楼，锦揽牙樯汉使舟。昨日书来桐柏水，西风病卧广陵秋。霜前鸿落惊相问，江上龙归空复愁。昔者淮南招隐后，几人能问桂枝幽。
子夜吴歌九解赠李顺德于鳞 其一 一解
作者：宗臣
朝代：明
体裁：乐府曲辞

出门望所欢，零雪忽盈尺。岂曰沾吾衣，畏此雪上迹。
子夜吴歌九解赠李顺德于鳞 其七 七解
作者：宗臣
朝代：明
体裁：乐府曲辞

玉树抽新条，炎炎困赤土。日望天上云，不得阶前雨。
子夜吴歌九解赠李顺德于鳞 其三 三解
作者：宗臣
朝代：明
体裁：乐府曲辞

夜半倚梧桐，明月何历历。梧子在其上，可见不可摘。
子夜吴歌九解赠李顺德于鳞 其九 九解
作者：宗臣
朝代：明
体裁：乐府曲辞

手中珊瑚枝，光华掩白日。恐君一见之，疑作君家物。
子夜吴歌九解赠李顺德于鳞 其二 二解
作者：宗臣
朝代：明
体裁：乐府曲辞

与君生别离，仨年参与商。谁谓三年久，不如兹夜长。
子夜吴歌九解赠李顺德于鳞 其五 五解
作者：宗臣
朝代：明
体裁：乐府曲辞

自幼能采莲，兰楫荡前渚。如何莲子心，于今更觉苦。
子夜吴歌九解赠李顺德于鳞 其八 八解
作者：宗臣
朝代：明
体裁：乐府曲辞

自与君相别，剪刀日夜利。君有云锦裳，吾当为君制。
子夜吴歌九解赠李顺德于鳞 其六 六解
作者：宗臣
朝代：明
体裁：乐府曲辞

闻君有瑶琴，来自昆仑域。虽未听其声，时时白云色。
子夜吴歌九解赠李顺德于鳞 四解 其四
作者：宗臣
朝代：明
体裁：乐府曲辞

芳草五骅骝，熠熠朝元者。不分黄金鞭，出入依君马。
子夜吴歌九解赠李顺德于鳞·一解
作者：宗臣
朝代：明

出门望所欢，零雪忽盈尺。岂曰沾吾衣，畏此雪上迹。与君生别离，仨年参与商。谁谓三年久，不如兹夜长。夜半倚梧桐，明月何历历。梧子在其上，可见不可摘。芳草五骅骝，熠熠朝元者。不分黄金鞭，出入依君马。自幼能采莲，兰楫荡前渚。如何莲子心，于今更觉苦。闻君有瑶琴，来自昆仑域。虽未听其声，时时白云色。玉树抽新条，炎炎困赤土。日望天上云，不得阶前雨。自与君相别，剪刀日夜利。君有云锦裳，吾当为君制。手中珊瑚枝，光华掩白日。恐君一见之，疑作君家物。
孙子升过访
作者：宗臣
朝代：明

四海宾朋旧不疏，可怜踪迹断樵渔。白蘋客到秋江雨，赤雁吾愁隔岁书。湖上一尊停夕吹，山中十日把寒裾。知君即草明光赋，空有相思到敝庐。
孤凤篇
作者：宗臣
朝代：明

紫庭有朱凤，羽翮何翩翩。朝游华山云，暮宿苍梧烟。一朝失其凰，嗟哉相弃捐。彷徨四海求，何当待采旋。采采琅玕实，顾影徒迁延。岂无鸿鹄群，而非情所怜。悲鸣入赤霄，翱翔不计年。千载览德辉，来仪圣明前。
客夜
作者：宗臣
朝代：明

岁暮青山远，天空白雁残。孤舟凌夜发，长剑共谁看。鼓角高城急，星辰大地寒。中宵起遥思，仓卒负渔竿。
客舍新迁有赋
作者：宗臣
朝代：明

如何一别淮南桂，竟日淹留冀北花。九塞烽烟仍抱病，三年京洛屡移家。人间岁事催黄鸟，江上春衣阻赤霞。骨肉音书常不断，白云依旧是天涯。
寄书
作者：宗臣
朝代：明

别已三年久，情堪万里余。常劳燕塞雁，不到蜀江鱼。浩荡心中事，迟回纸上书。白头还好在，一泪满朝裾。
寄于鳞
作者：宗臣
朝代：明

请郡当年意若何，使君犹自滞关河。客游五马黄金妒，书去卢龙白雪多。千堞战烽迷碣石，万山落木下滹沱。建章迟尔朝天者，芳草春云听玉珂。
寄人一首
作者：宗臣
朝代：明

浮飙动广野，白日惨无色。之子在万里，山川渺难极。豺狼满路衢，况复荆与棘。我欲往从之，惜无晨风翼。因风寄瑶华，岁事日云夕。去往鲜欢悰，抚膺长叹息。
寄元美二首
作者：宗臣
朝代：明

念尔行摇落，何心堪寂寥。凌风双鬓短，畏路一身遥。薜荔乱江雨，鱼龙犯夜潮。广陵明月好，曾听玉人箫。客久非吾意，愁来独尔思。寸心今已折，尺素忍教迟。风雨相如病，江山宋玉悲。淮南行落日，惆怅桂枝词。
寄元美二首·其一
作者：宗臣
朝代：明

念尔行摇落，何心堪寂寥。凌风双鬓短，畏路一身遥。薜荔乱江雨，鱼龙犯夜潮。广陵明月好，曾听玉人箫。
寄元美二首其二
作者：宗臣
朝代：明
体裁：五言律诗

客久非吾意，愁来独尔思。寸心今已折，尺素忍教迟。风雨相如病，江山宋玉悲。淮南行落日，惆怅桂枝词。
寄子与
作者：宗臣
朝代：明

清晨发东郊，兰蕙何灼灼。采之遗我友，我友在京洛。道路邈以修，羽翼谁能托。但恐霜露垂，馨香日零落。
寄子与明卿元美三子二首
作者：宗臣
朝代：明

同心久相失，羁思近何如。星出窥龙剑，天长阻雁书。满江纷甲鼓，落日泣樵渔。祛住情兼苦，奚方定卜居。岂乏青云侣，其如白雪盟。一分燕楚阔，三见柳梅生。眼底簪袍计，身前词赋名。放歌当落日，的的为谁明。
寄子与明卿元美三子二首·其一
作者：宗臣
朝代：明

同心久相失，羁思近何如。星出窥龙剑，天长阻雁书。满江纷甲鼓，落日泣樵渔。祛住情兼苦，奚方定卜居。
寄子与明卿元美三子二首其二
作者：宗臣
朝代：明
体裁：五言律诗

岂乏青云侣，其如白雪盟。一分燕楚阔，三见柳梅生。眼底簪袍计，身前词赋名。放歌当落日，的的为谁明。
寄怀乡园游好五首
作者：宗臣
朝代：明

伏枕花频改，登楼月乍圆。宦情疏病后，世事得愁先。才已金门隐，名非白雪传。新诗酬偃蹇，三叹暮云前。
寄怀乡园游好五首
作者：宗臣
朝代：明

浮云日万里，空复滞燕台。朋好宁相负，音书自不来。吾惭歌凤侣，君等卧龙才。怅望青山里，蔷薇几度开。最忆论心者，乾坤作草庐。开尊销夜烛，听雨长春蔬。作客殊寒暑，戚谁共起居。翩翩北来雁，似有故人书。那堪千日别，直使寸心违。望极频藜杖，情深自布衣。偶看长路草，髣髴故山薇。客思将江水，春来满钓矶。即有鸿书去，其如鸟道长。春来杨柳径，日忆芰荷裳。鸥鹭应无色，田园岂尽荒。难将尊酒意，一听楚歌狂。一病秋能抱，孤吟夜可残。采芝吾未得，视草尔其难。瑶瑟人间思，金茎露下看。广陵涛足赋，江色不胜寒。
寄怀乡园游好五首 病中答吴明卿见赠二首 其五
作者：宗臣
朝代：明
体裁：五言律诗

一病秋能抱，孤吟夜可残。采芝吾未得，视草尔其难。瑶瑟人间思，金茎露下看。广陵涛足赋，江色不胜寒。
寄怀乡园游好五首·其一
作者：宗臣
朝代：明

浮云日万里，空复滞燕台。朋好宁相负，音书自不来。吾惭歌凤侣，君等卧龙才。怅望青山里，蔷薇几度开。
寄怀乡园游好五首其三
作者：宗臣
朝代：明
体裁：五言律诗

那堪千日别，直使寸心违。望极频藜杖，情深自布衣。偶看长路草，髣髴故山薇。客思将江水，春来满钓矶。
寄怀乡园游好五首其二
作者：宗臣
朝代：明
体裁：五言律诗

最忆论心者，乾坤作草庐。开尊销夜烛，听雨长春蔬。作客殊寒暑，戚谁共起居。翩翩北来雁，似有故人书。
寄怀乡园游好五首其四
作者：宗臣
朝代：明
体裁：五言律诗

即有鸿书去，其如鸟道长。春来杨柳径，日忆芰荷裳。鸥鹭应无色，田园岂尽荒。难将尊酒意，一听楚歌狂。
寄怀子培舍弟
作者：宗臣
朝代：明

故园春草日依依，别后池塘今是非。明月江风频忆弟，清秋塞雁一沾衣。病多客枕余芝术，书去名山问蕨薇。闻道沧洲新水阔，可怜鸥鹭满渔矶。
寄怀赵子隆
作者：宗臣
朝代：明

当日相携十二桥，寒江东接广陵潮。青云客计龙门策，明月谁家凤女箫。久别书来愁雁鹜，故园秋尽忆兰苕。长安新柳黄金色，迟尔看花匹马骄。
寄怀长安旧游
作者：宗臣
朝代：明

残春匹马辞建章，天南冀北遥相望。游子衣裳滞江雨，故人剑佩锵胡霜。王程忽讶芳草暮，客心有似浮云长。安得双鸿起天末，相思寄尔明月珰。
寄李顺德于鳞
作者：宗臣
朝代：明

忆尔狂歌满帝京，春来紫绶寄专城。汉庭诏下二千石，良吏人传卓鲁名。日落卢龙寒朔骑，风高涿鹿断胡缨。褰惟定有江门思，碣石青天是旧盟。
寄李顺德于鳞二首
作者：宗臣
朝代：明

闻君出帝关，手握五马符。朝发庐龙沟，夕息涿鹿途。白玉挂君衣，黄金耀君躯。恁意殊扬扬，千骑为前驱。雄声满四隅，英名照八区。观者拥长路，皆言使君殊。使君自有志，岂为功名图。一麾乃出守，悲哉吾道孤。煌煌京洛游，四顾浮云色。兴词摛雄藻，千载无终极。悲风起中天，奄忽乖羽翼。伊予归旧疆，之子出殊域。相去万余里，怆恻动心臆。登高远眺望，惟见荆与棘。日落豺虎吟，狐狸潜道侧。愿保金石躯，慰我长相忆。
寄李顺德于鳞二首·其一
作者：宗臣
朝代：明

闻君出帝关，手握五马符。朝发庐龙沟，夕息涿鹿途。白玉挂君衣，黄金耀君躯。恁意殊扬扬，千骑为前驱。雄声满四隅，英名照八区。观者拥长路，皆言使君殊。使君自有志，岂为功名图。一麾乃出守，悲哉吾道孤。
寄李顺德于鳞二首其二
作者：宗臣
朝代：明
体裁：古风

煌煌京洛游，四顾浮云色。兴词摛雄藻，千载无终极。悲风起中天，奄忽乖羽翼。伊予归旧疆，之子出殊域。相去万余里，怆恻动心臆。登高远眺望，惟见荆与棘。日落豺虎吟，狐狸潜道侧。愿保金石躯，慰我长相忆。
寄江乡旧好
作者：宗臣
朝代：明

故人渺天末，江湖阻书告。忽接琼瑶音，绵绵来远道。言采畹上兰，用以远相报。岂无他物贻，将投君所好。
寄沈二丈
作者：宗臣
朝代：明

长髯短鬓近何如，湖北湖南定卜居。琴里潇湘中散曲，池边风雨石军书。秋来双径谁看菊，月下清尊自摘蔬。旧日纶竽还好在，岂能终负楚江渔。
寄真州张子二首
作者：宗臣
朝代：明

世路惊投璧，君才类握珠。谈经深岁月，垂钓任江湖。落日千峰紫，长天一剑孤。凌风有羽翼，与尔立相须。一望隋堤草，孤吟楚岸花。赋成似班马，身在只烟霞。夜月怀湘瑟，秋风起汉槎。斗间垂气色，吾欲问张华。
寄真州张子二首·其一
作者：宗臣
朝代：明

世路惊投璧，君才类握珠。谈经深岁月，垂钓任江湖。落日千峰紫，长天一剑孤。凌风有羽翼，与尔立相须。
寄真州张子二首其二
作者：宗臣
朝代：明
体裁：五言律诗

一望隋堤草，孤吟楚岸花。赋成似班马，身在只烟霞。夜月怀湘瑟，秋风起汉槎。斗间垂气色，吾欲问张华。
寄茂秦
作者：宗臣
朝代：明

与君秋别蓟门钟，每见秋云不可从。杂佩相贻仍蕙芷，美人一水隔芙蓉。月明江上歌梁甫，病卧山中拟蜀龙。尽道漳河成独往，十年高味在青松。
寄衣曲
作者：宗臣
朝代：明

征人夜度辽，寒衣今去洛。妾恐如寒衣，春来不堪着。
寄袁三子敬
作者：宗臣
朝代：明

去年握别楚江流，一夜新霜拥去舟。人隔蒹葭沧海暮，书来风雨白蘋愁。茂陵消渴还称赋，明月听砧独倚楼。知尔词华千气象，于今莫厌鹿门游。
寄袁二丈二首
作者：宗臣
朝代：明

孤鸿不到海门烟，别后音书动隔年。江上暮云空复好，湖南新月为谁圆。怀人竟负看梅曲，卧病长歌采蕨篇。咫尺山阴飞早雪，可能一上剡溪船。九月寒花照客杯，故人何处独登台。霜华好与青枫落，秋色能堪白雁催。鼓角孤城犹自急，干戈双眼共谁开。知君近有江南赋，千占深知庾信哀。
寄袁二丈二首·其一
作者：宗臣
朝代：明

孤鸿不到海门烟，别后音书动隔年。江上暮云空复好，湖南新月为谁圆。怀人竟负看梅曲，卧病长歌采蕨篇。咫尺山阴飞早雪，可能一上剡溪船。
寄袁二丈二首其二
作者：宗臣
朝代：明
体裁：七言律诗

九月寒花照客杯，故人何处独登台。霜华好与青枫落，秋色能堪白雁催。鼓角孤城犹自急，干戈双眼共谁开。知君近有江南赋，千占深知庾信哀。
寄许殿卿
作者：宗臣
朝代：明

声名历下共羊何，海岱秋云几度过。燕市黄金图骏少，齐人白石饭牛多。山中夜赋深风雨，醉后春衣泣薜萝。圣世才贤俱近幸，碧池芳草待鸣珂。
寄赠姜使君二首
作者：宗臣
朝代：明

摇落西风旧紫貂，一朝归去逐山樵。郡中旌旆愁相失，道上豺狼任自骄。三楚白云停涕泪，九江秋月卧兰苕。北来父老频相问，或有征书下圣朝。傲吏当年罢节旄，西风卧病广陵涛。空亭独对开名酒，落日相看赠佩刀。彭泽千秋樵径在，匡庐昨夜客星高。尔家最近潇湘渚，莫为时人着楚骚。
寄赠姜使君二首·其一
作者：宗臣
朝代：明

摇落西风旧紫貂，一朝归去逐山樵。郡中旌旆愁相失，道上豺狼任自骄。三楚白云停涕泪，九江秋月卧兰苕。北来父老频相问，或有征书下圣朝。
寄赠姜使君二首其二
作者：宗臣
朝代：明
体裁：七言律诗

傲吏当年罢节旄，西风卧病广陵涛。空亭独对开名酒，落日相看赠佩刀。彭泽千秋樵径在，匡庐昨夜客星高。尔家最近潇湘渚，莫为时人着楚骚。
寄赠子培赴试
作者：宗臣
朝代：明

秣陵佳气即蓬莱，湖上孤帆几日开。谢草常生康乐赋，吴云重见士龙才。鹔鹴新翼江风起，鸿雁天书秋色来。万里风烟频极目，迟君匹马郭生台。
寄赠方隐君六首
作者：宗臣
朝代：明

隐君家在九华山，夜夜春风吹佩环。双袖白云留不止，化为龙气满天关。碧溪之上何者矶，银河倒夹青天飞。中流短笛弄明月，惊起玉鳌无处归。日日骑云向武夷，芙蓉千尺插天池。池边白鹿春无数，叱向高岩耕紫芝。山中高卧六十霜，青云为佩霞为裳。南溟六月赤虹起，群仙跨之来翱翔。九鲤湖边黄石家，安期之枣大如瓜。割来酿作昆仑酒，醉杀桃源万树花。洞箫吹破岭云高，玉女峰前采碧桃。三十六天风露冷，临行解赠赤霜袍。
寄赠方隐君六首·其一
作者：宗臣
朝代：明

隐君家在九华山，夜夜春风吹佩环。双袖白云留不止，化为龙气满天关。
寄赠方隐君六首其三
作者：宗臣
朝代：明
体裁：七言绝句

日日骑云向武夷，芙蓉千尺插天池。池边白鹿春无数，叱向高岩耕紫芝。
寄赠方隐君六首其二
作者：宗臣
朝代：明
体裁：七言绝句

碧溪之上何者矶，银河倒夹青天飞。中流短笛弄明月，惊起玉鳌无处归。
寄赠方隐君六首其五
作者：宗臣
朝代：明
体裁：七言绝句

九鲤湖边黄石家，安期之枣大如瓜。割来酿作昆仑酒，醉杀桃源万树花。
寄赠方隐君六首其六
作者：宗臣
朝代：明
体裁：七言绝句

洞箫吹破岭云高，玉女峰前采碧桃。三十六天风露冷，临行解赠赤霜袍。
寄赠方隐君六首其四
作者：宗臣
朝代：明
体裁：七言绝句

山中高卧六十霜，青云为佩霞为裳。南溟六月赤虹起，群仙跨之来翱翔。
寄赠王侍郎时总戎蓟镇
作者：宗臣
朝代：明

相国提兵驱紫氛，年来羽檄罢纷纭。千峰夜戟吹胡雪，万里秋笳断蓟云。骠骑长呼辽左戌，单于三折漠南军。麒麟错落尚书省，青鬓归来奉圣君。
寄赵山人
作者：宗臣
朝代：明

别来音书何太稀，塞南日日秋鸿飞。青山一去谁消息，白发双垂今是非。岁月祗穷词客路，薜萝难负楚人衣。故园剩有沧浪水，寒雨江枫吾赋归。
寄远曲二首
作者：宗臣
朝代：明

秦塞君校笔，章台妾倚栏。雁书何寂寞，龙剑有艰难。烽燧春华暮，琵琶晓泪寒。自知容色落，不忍对花看。青海风烟迥，黄沙信息稀。徘徊空夜月，憔悴任春衣。汉将频营垒，胡兵未解围。近来常涕泪，不独为君挥。
寄远曲二首·其一
作者：宗臣
朝代：明

秦塞君校笔，章台妾倚栏。雁书何寂寞，龙剑有艰难。烽燧春华暮，琵琶晓泪寒。自知容色落，不忍对花看。
寄远曲二首·其二
作者：宗臣
朝代：明

青海风烟迥，黄沙信息稀。徘徊空夜月，憔悴任春衣。汉将频营垒，胡兵未解围。近来常涕泪，不独为君挥。
寄钱惟重时以使事还吴
作者：宗臣
朝代：明

使者持节潇湘回，三吴消息愈堪哀。蛟螭盖饮太湖水，麋鹿又上姑苏台。组练征兵已百战，艰危报主须群才。君看眼底纷纷者，跃马卧龙安在哉。
寄陆子
作者：宗臣
朝代：明

何时重把袂，兹意有消巾。春去悲游子，书来见故人。风尘虚倚剑，日月负垂纶。一别清江上，年华几白蘋。
寄陆子
作者：宗臣
朝代：明

白鹭三洲远，青山万树低。相思惟梦到，夜夜凤台西。
寄陆子和
作者：宗臣
朝代：明

江门一别又秋分，何处风烟不忆君。久客衣裳鹑自结，旧游尺素雁为群。十年世路雕青鬓，三叹斯人卧白云。羽翼南溟最相近，未须重勒北山文。
寄陆长庚
作者：宗臣
朝代：明

天涯一自失论文，岂有同心不忆君。孤客逢秋悲蓟草，尺书经岁阻江云。清时易别烟霞路，明月难随鹿豕群。便欲投簪沧海去，兵戈消息不堪闻。
寄陆长庚
作者：宗臣
朝代：明

江上茆堂倚石孤，清尊紫菊岁相呼。别来千里看鸿雁，明月愁心落五湖。
寄陈使君
作者：宗臣
朝代：明

春日春风太可怜，忧怀别绪俱茫然。江南涕泪望松梓，冀北花鸟空云烟。鸳鹭暂解仙子佩，蓼莪应废门人篇。袖中尺素向谁寄，不见双鸿飞暮天。
寄顾纯一时客于扬
作者：宗臣
朝代：明

自君去矣湖之滨，日夜湖南生白蘋。江雨千家任伏枕，潭云百尺堪垂纶。书传孤雁正明月，病起空山愁暮春。桃花流水堪避世，武陵樵者今何人。
寄马明府
作者：宗臣
朝代：明

秋云何处寄相思，华发知君满面垂。去国柴桑陶令醉，还家薏苡汉臣悲。竟无尺素传朱鲤，或与仙人种紫芝。一自沧江分折柳，十年摇落鹿门期。
寄魏山人
作者：宗臣
朝代：明

谁识忘机者，当年削迹人。羊裘宁负汉，龙剑不游秦。明月青藜杖，秋风白鹭巾。江华能自主，世故久相宾。玄发三千丈，浮生六十春。少微久寂寞，今复在垂纶。
寄黄先生二首
作者：宗臣
朝代：明

忆与吾师别，乾坤各泛萍。可怜双鬓绿，仅对一毡青。云落仙人洞，天寒吏隐亭。相思若江水，日夜向南溟。尘路一知己，浮名遂此生。岭南天共远，冀北日为情。苜宿春堪长，芙蓉夜与清。尺书那不寄，白雁满江城。
寄黄先生二首·其一
作者：宗臣
朝代：明

忆与吾师别，乾坤各泛萍。可怜双鬓绿，仅对一毡青。云落仙人洞，天寒吏隐亭。相思若江水，日夜向南溟。
寄黄先生二首其二
作者：宗臣
朝代：明
体裁：五言律诗

尘路一知己，浮名遂此生。岭南天共远，冀北日为情。苜宿春堪长，芙蓉夜与清。尺书那不寄，白雁满江城。
寄黄山人
作者：宗臣
朝代：明

已厌时人目，翻生古道悲。洲中鹦鹉赋，台上凤凰诗。风雨客多病，江湖鬓有丝。长途且万里，无梦寄相思。
寒夜偕助甫集方懋藩邸中各赋放歌分得阳字
作者：宗臣
朝代：明

惊风吹破明月光，琉璃片片成胡霜。胡霜落地几千尺，白虹乱走冻且僵。今夕何夕登高堂，入眼拳石裂昆冈。摇星勺水流潇湘，相逢意气何飞扬。为君呼明月坐君，床叱白虹饮君觞。床头魍魉不敢哭，杯中江海波颠狂。三五仙人歌春阳，欲下不下愁霓裳。忽然夜半叫鹦鹉，恍疑天外趍凤凰。明珠乍落三石梁，奔龙飞电鸣干将。明月不肯住，白虹且欲藏。吾将直跨白虹去，倩天手抱明月翔。他时访我天河旁，与汝散发抽扶桑。
寒夜偶过吴峻伯读其山中诸篇分得天字
作者：宗臣
朝代：明

北风吹折西山巅，长安有酒斗十干。下马逢君辄成醉，北斗倒插栏干前。主人为我开瑶编，读之一一山中篇。满地茏苁走白石，四壁纷纭行紫烟。天目之峰几千万，忽然并挂金华笺。泠泠屋上鸣飞泉，滚滚杯中注百川，使我对此心茫然。当时我有百花洲，垂杨十里沧江边。织女为我栽白榆，太乙为我栽青莲。狂时上抱明月舞，醉来忽枕浮云眠。有时赤脚踏龙渊，蛟龙窟宅时时迁。只今一别三四年，风尘车马徒相牵。梅花岁岁怨其主，芳草日日私自怜。欲归不归谁之愆，何时与君同上江门船。二十四桥歌婵娟，直从白浪寻青天，千秋万载凌飞仙。
寒夜同助甫访子畏见盆草有岁寒之感焉遂人赋之五首
作者：宗臣
朝代：明

长安十丈雪，寒色满荆榛。唯吾咫尺地，留得故园春。十月见蘼芜，青青似春浦。岂子歌长春，春色不敢去。百卉皆零落，如何尔独存。岂无冰雪苦，一意迟王孙。自与美人期，芳草日转碧。今日凌寒者，岂独松与柏。已讶雪中在，况逢灯下看。酒阑相把赠，疑是翠琅玕。
寒夜同助甫访子畏见盆草有岁寒之感焉遂人赋之五首·其一
作者：宗臣
朝代：明

长安十丈雪，寒色满荆榛。唯吾咫尺地，留得故园春。
寒夜同助甫访子畏见盆草有岁寒之感焉遂人赋之五首其三
作者：宗臣
朝代：明
体裁：五言绝句

百卉皆零落，如何尔独存。岂无冰雪苦，一意迟王孙。
寒夜同助甫访子畏见盆草有岁寒之感焉遂人赋之五首其二
作者：宗臣
朝代：明
体裁：五言绝句

十月见蘼芜，青青似春浦。岂子歌长春，春色不敢去。
寒夜同助甫访子畏见盆草有岁寒之感焉遂人赋之五首其五
作者：宗臣
朝代：明
体裁：五言绝句

已讶雪中在，况逢灯下看。酒阑相把赠，疑是翠琅玕。
寒夜同助甫访子畏见盆草有岁寒之感焉遂人赋之五首其四
作者：宗臣
朝代：明
体裁：五言绝句

自与美人期，芳草日转碧。今日凌寒者，岂独松与柏。
对雪有怀于鳞子与明卿元美四子
作者：宗臣
朝代：明

暮雪一何急，玄云莽欲垂。谁为黄竹咏，千载有余悲。鸿雁稍疑羽，关何骤失岐。蓟梅寒入酒，曾共故人持。
将发京夜别峻伯得湖字席上赋
作者：宗臣
朝代：明

握手殊不尽，论心日转纡。更谁怜凤鸟，为尔系骊驹。明月惨相照，浮云寒不徂。客涂从浩荡，帝里只须臾。岂为苍生出，宁言壮士图。安危群贵在，去住二人俱。君莫嗟齐瑟，吾将卜楚巫。椒兰徒自结，魍魉作人趍。渔父何方去，灵均未可呼。宦情余棘莽，生计久菰蒲。黑发从今变，黄金自昔孤。敝裘辞北斗，短棹入西湖。倘遇寻秋色，悲歌问玉壶。
小园花开悠然独酌
作者：宗臣
朝代：明

避世诚何意，为园信有才。阴晴三月暮，远近百花开。春讶林塘遍，时愁风雨来。酒杯吾共女，日日好登台。
小除夕偕马太史吴驾部集助甫宅分得源字
作者：宗臣
朝代：明

自吾高歌踏紫垣，胡霜朔雪愁天门。玄冥走天愬上帝，帝遣青皇下云根。放尔霜雪归故山，手携春色来乾坤。寒云咫尺即相别，春风已坐千门喧。人生三万六千日，日日催人白发繁。青皇暂且停高轩，吾将乘槎上河源。天河在手星辰翻，夜半云间泣云孙。九乌不敢上扶桑，六龙空复怨昆仑。主人今夜开金樽，樽中北斗明黄昏。来朝柏叶不须辨，远天椒花那足飧。春风苦意不相放，吾其迟尔桃花园，伾然待尔杨柳村。杨柳学人舞，桃花作人言。愿君留春似留寒，千山万山啼晓猿。
山中与陆长庚
作者：宗臣
朝代：明

秋日事行游，游此清江湄。俯视青鸟翻，仰见白日驰。人生寄一世，风尘岂足羁。贫贱安其常，富贵令身危。浮云起西北，帝乡不可期。甘此茂陵渴，愧彼首阳饥。商山有同调，行行歌紫芝。
山中夜坐
作者：宗臣
朝代：明

朔风乱扫江云飞，山人为予开石扉。一斗胡麻煮未熟，散发千峰歌采薇。吴江枫落客已远，楚塞秋深鸿未归。明月堕地白如水，湿尔岩头萝薜衣。
山中夜行
作者：宗臣
朝代：明

明月在天明星稀，仙人夜半歌紫薇。黄鹤一去无消息，昆仑玄圃将安归。万里塞烟透人肌，千山苍翠湿吾衣。下山忽遇天风起，一一化作浮云飞。
山行
作者：宗臣
朝代：明

大江以南山作野，客子况复爱山者。日日山巅弄流泉，百丈银河向人泻。苍龙翠虬满山立，近之乃是梧与槚。怪石千寻耸欲堕，往往游人下驻马。
山陵道中四首
作者：宗臣
朝代：明

处处春云色，相逢上翠微。枌榆向人发，鸿雁背天飞。列骑松为盖，群峰雾作衣。岁华空浩荡，难问故山薇。吾爱天门近，何妨日驭斜。愁边归燕子，忧外避龙蛇。不辨层崖树，难逢三月花。向来胡骑入，满路散悲笳。路迷人屡问，路险骑常停。折柳新能绿，看山近失青。峰高天兀兀，泉细日泠泠。何处无春色，吾今爱地灵。马迟榆柳径，人指鹭鹓班。群帝留弓剑，千官肃佩环。风云回紫塞，日月满青山。王气中天在，朝朝护汉关。
山陵道中四首·其一
作者：宗臣
朝代：明

处处春云色，相逢上翠微。枌榆向人发，鸿雁背天飞。列骑松为盖，群峰雾作衣。岁华空浩荡，难问故山薇。
山陵道中四首其三
作者：宗臣
朝代：明
体裁：五言律诗

路迷人屡问，路险骑常停。折柳新能绿，看山近失青。峰高天兀兀，泉细日泠泠。何处无春色，吾今爱地灵。
山陵道中四首其二
作者：宗臣
朝代：明
体裁：五言律诗

吾爱天门近，何妨日驭斜。愁边归燕子，忧外避龙蛇。不辨层崖树，难逢三月花。向来胡骑入，满路散悲笳。
山陵道中四首其四
作者：宗臣
朝代：明
体裁：五言律诗

马迟榆柳径，人指鹭鹓班。群帝留弓剑，千官肃佩环。风云回紫塞，日月满青山。王气中天在，朝朝护汉关。
岁暮
作者：宗臣
朝代：明

岁事聿已暮，百卉何摧残。驱车临长河，悲飙激飞湍。欲济无方舟，行路一何难。陶潜耻折腰，贡禹弹其冠。出处各有性，焉能违所安。不见飧霞子，飘飖青云端。
岁暮
作者：宗臣
朝代：明

霜雪不堪暮，阴阳莽自过。泪偏儿女尽，情为岁华多。留滞非吾意，凄凉柰尔何。寸心无可折，落日满庭柯。
峻伯夜过迟助甫不至各赋嘲之
作者：宗臣
朝代：明

胡云片片乱胡霜，匹马东吹明月光。何处美人期不至，汉家歌舞在平阳。
巫山高
作者：宗臣
朝代：明

巫山高，上摩千层之青天，下渺万丈巫峡之重渊。云胡为哉生其巅，朝飞去，暮来旋。登山步云，令人神飞。白日可摩，玄龙可骑。下视浮世千万里，苍茫浩荡空烟水。
席上同子与德甫伯伦送别明卿给事赴谪豫章得书字
作者：宗臣
朝代：明

柳色千门照别裾，片帆西去是匡庐。洞中白鹿知谁待，醉后青云任尔疏。落日蒹葭三楚客，高秋风雨九江书。汉庭多少夔龙在，独有文园负子虚。
席上同明卿送孙子升得春字
作者：宗臣
朝代：明

二月逢君帝里尘，一尊且为驻征轮。长卿白璧谁留赵，季子黄金又去秦。短剑不开阊阖雨，孤舟犹及广陵春。江门十里垂杨色，莫把时名负钓纶。
席上留别高伯宗四首分韵
作者：宗臣
朝代：明

仙人掌上别金茎，霜冷十家醉月明。天外武夷君莫问，春风无限蓟门情。万里江花拂石桥，孤槎去弄广陵潮。云中倘遇昆仑子，寄尔秦时碧玉箫。大江南去片帆轻，江上浮云日夜征。回首帝乡春色远，万家杨柳为谁生。振策天风下七闽，当歌愧尔楚江人。夜深忽鼓湘灵瑟，处处梅花愁远春。
席上留别高伯宗四首分韵·其一
作者：宗臣
朝代：明

仙人掌上别金茎，霜冷十家醉月明。天外武夷君莫问，春风无限蓟门情。
席上留别高伯宗四首分韵其三
作者：宗臣
朝代：明
体裁：七言绝句

大江南去片帆轻，江上浮云日夜征。回首帝乡春色远，万家杨柳为谁生。
席上留别高伯宗四首分韵其二
作者：宗臣
朝代：明
体裁：七言绝句

万里江花拂石桥，孤槎去弄广陵潮。云中倘遇昆仑子，寄尔秦时碧玉箫。
席上留别高伯宗四首分韵其四
作者：宗臣
朝代：明
体裁：七言绝句

振策天风下七闽，当歌愧尔楚江人。夜深忽鼓湘灵瑟，处处梅花愁远春。
席上赠东麓山人
作者：宗臣
朝代：明

茫茫飘素发，曲曲到寒扉。乱石蘼芜径，残春薜荔衣。一尊青鸟去，双袖白云归。九十犹能赋，如君世更稀。
席上赠刘一丈墀石
作者：宗臣
朝代：明

满目垂萝青不收，何人日日问群鸥。尊前细雨千峰暮，天外明星万树流。岁月岂能残楚佩，行藏且莫问吴钩。怜君空抱苍生策，一卧江门四十秋。
席上送朱主客得萧春青西四字
作者：宗臣
朝代：明

君到沧江上，桃花乱马蹄。相思知有路，明月蓟门西。
席上送朱主客得萧春青西四字
作者：宗臣
朝代：明

朔雪尊前乱，西风马上骄。胡笳中夜起，不似广陵箫。孤柝那堪夜，垂杨不肯春。白云何处至，吾欲赠归人。双樽行北斗，一骑望南星。春色随君去，蘼芜日夜青。
席上送朱主客得萧春青西四字·其一
作者：宗臣
朝代：明

朔雪尊前乱，西风马上骄。胡笳中夜起，不似广陵箫。
席上送朱主客得萧春青西四字其三
作者：宗臣
朝代：明
体裁：五言绝句

双樽行北斗，一骑望南星。春色随君去，蘼芜日夜青。
席上送朱主客得萧春青西四字其二
作者：宗臣
朝代：明
体裁：五言绝句

孤柝那堪夜，垂杨不肯春。白云何处至，吾欲赠归人。
席上酬助甫
作者：宗臣
朝代：明

槛外春云控紫骝，腰间明月冷吴钩。酒酣把赠天风起，吹作湘江白鹭秋。
庐山歌寄赠吴明卿时以黄门谪豫章从事
作者：宗臣
朝代：明

南斗日夜敲太白，化为五老八万尺。并跨古螭下九江，猛风吹作倚天壁。手悬石镜照天门，日月东西乱相射。香炉之峰插其南，星辰烧作珊瑚赤。青天忽坠金芙蓉，九十九峰破江碧。峰头白鹿衔紫云，紫云片片大如席。石梁瀑布天上来，百折寒涛泻琥珀。玉虹双夹孤电翔，急雷长斗银河坼。佛手岩前石鼓高，有时击鼓天乌号。三五仙人惊且起，东方先生骑紫鳌。帝前大醉黄姑醪，复向瑶池窃三桃。手把琼枝云中翱，下视八荒如秋毫。帝也闻之恶其豪，一朝谪下庐山去。九华之冠赤霜袍，腰间杂佩金错刀。彩霞卷地飘组练，苍烟控马排旌旄。直上峰头叫五老，五老却立呼其曹。客来餐之白凤膏，醉持龙角如持螫。江间古龙声嘈嘈，倒鞭白鹿满山走。白鹿夜夜哭且吼，赤松不敢与之游。黄石不敢与之友，树杪九江如一线。织女抽来纫吾绶，东折扶桑煮天潢。白露金茎日五斗，西方之彗摘为帚。扫尽阊阖万古之，浮云揽尽满湘万。里之秋色一一挂，之千杨柳我欲白。日借羽翰寻尔彭，蠡之左鄱阳之右。不然尔跨白鹿来，北极又恐封狐啸。君前雄虺跳君后，我亦竟不去尔亦。竟不来袖中彩绳，十万里直系庐山。入酒杯奇峰峻岭，收崔嵬白鹿暂卧。玄圃台与尔共醉，三万六千日池上。蟠桃十度开五老，随之日日哀长跽。求归日百回然后，放尔庐山大江去。东方先生还蓬莱，共驾烛龙遍九垓。他日倘过庐山侧，江头拳石何有哉。
张助甫席上同吴峻伯白伯伦再饯朱主客南还赋得江飞兢渡日草见踏青心十韵
作者：宗臣
朝代：明

为惜美人去，看梅到晓窗。明河忽倒地，疑已入沧江。朔雪寒无赖，胡云冻不飞。海门波浪急，莫使近春衣。夜夜歌阳春，青皇失其柄。君携瑶草归，蘼芜孰敢兢。君来楚水寒，君去燕关暮。黄河十丈冰，孤槎未可渡。郢客何方来，为君鼓瑶瑟。席上走楚云，杯中落湘日。孤鸿碣石西，匹马长安道。王孙及早归，绿遍江门草。寒飙昼相忆，悲歌夜相见。斗室岂天台，落尽桃花片。停杯问明月，明月不能荅。相随下江潭，夜把苍龙踏。一酌寒仍绿，千峰夜失青。逢君能几日，摘尽蓟门星。北风送君去，吹我故园心。直挂广陵树，春来乱鸣禽。
张助甫席上同吴峻伯白伯伦再饯朱主客南还赋得江飞兢渡日草见踏青心十韵·其一
作者：宗臣
朝代：明

为惜美人去，看梅到晓窗。明河忽倒地，疑已入沧江。
张助甫席上同吴峻伯白伯伦再饯朱主客南还赋得江飞兢渡日草见踏青心十韵其七
作者：宗臣
朝代：明
体裁：五言绝句

寒飙昼相忆，悲歌夜相见。斗室岂天台，落尽桃花片。
张助甫席上同吴峻伯白伯伦再饯朱主客南还赋得江飞兢渡日草见踏青心十韵其三
作者：宗臣
朝代：明
体裁：五言绝句

夜夜歌阳春，青皇失其柄。君携瑶草归，蘼芜孰敢兢。
张助甫席上同吴峻伯白伯伦再饯朱主客南还赋得江飞兢渡日草见踏青心十韵其九
作者：宗臣
朝代：明
体裁：五言绝句

一酌寒仍绿，千峰夜失青。逢君能几日，摘尽蓟门星。
张助甫席上同吴峻伯白伯伦再饯朱主客南还赋得江飞兢渡日草见踏青心十韵其二
作者：宗臣
朝代：明
体裁：五言绝句

朔雪寒无赖，胡云冻不飞。海门波浪急，莫使近春衣。
张助甫席上同吴峻伯白伯伦再饯朱主客南还赋得江飞兢渡日草见踏青心十韵其五
作者：宗臣
朝代：明
体裁：五言绝句

郢客何方来，为君鼓瑶瑟。席上走楚云，杯中落湘日。
张助甫席上同吴峻伯白伯伦再饯朱主客南还赋得江飞兢渡日草见踏青心十韵其八
作者：宗臣
朝代：明
体裁：五言绝句

停杯问明月，明月不能荅。相随下江潭，夜把苍龙踏。
张助甫席上同吴峻伯白伯伦再饯朱主客南还赋得江飞兢渡日草见踏青心十韵其六
作者：宗臣
朝代：明
体裁：五言绝句

孤鸿碣石西，匹马长安道。王孙及早归，绿遍江门草。
张助甫席上同吴峻伯白伯伦再饯朱主客南还赋得江飞兢渡日草见踏青心十韵其十
作者：宗臣
朝代：明
体裁：五言绝句

北风送君去，吹我故园心。直挂广陵树，春来乱鸣禽。
张助甫席上同吴峻伯白伯伦再饯朱主客南还赋得江飞兢渡日草见踏青心十韵其四
作者：宗臣
朝代：明
体裁：五言绝句

君来楚水寒，君去燕关暮。黄河十丈冰，孤槎未可渡。
张园同高伯宗诸君饯别朱主客子价得山字
作者：宗臣
朝代：明

君握瑶华来天关，天关夹龙振金环。抓髯大呼夹龙走，星辰乱落供奉班。金茎拔倒仙人掌，零落吹乱玉女鬟。手持北斗叫阊阖，走踏银河弄潺湲。河边白榆不敢发，海上青乌那得闲。君乎胡为忽归去，胡霜日夜雕朱颜。唯有明月可赠君，随君直到江门山。江门之山千万峰，春风吹出百草斑。百草那比青桂枝，千秋万载谁能攀。君乎君乎何时还，至今方朔游人间。
张肖甫初至七夕同诸子酌之张园
作者：宗臣
朝代：明

细雨林塘花气流，长安片碣即丹丘。群公解佩山云起，七夕开尊桂树幽。玉杵声残河汉语，紫箫吹落蓟门秋。乾坤此会谁能负，吴楚兵戈日日愁。
归叹
作者：宗臣
朝代：明

蓟门春尽云阴阴，倚杖出门愁暮禽。千金裘马只自好，万里江湖谁复寻。武陵一别桃花深，欲归不归伤我心。青枫未老楚月白，吾将长啸投吾簪。
待元美不至二首
作者：宗臣
朝代：明

书来有意问沧波，晓起柴门抚旧柯。孤楫中流杨子暮，白云西去秣陵多。双龙一别各风雨，五斗相逢今薜萝。寄语湖边垂钓者，好寻虾菜待君过。谁传消息到湖西，欲来不来空杖藜。昨日合门开枳橘，早时孤艇散凫鹥。愁人碧草戎戎短，候客清尊夜夜携。二十四桥今寂寞，未应重为玉箫迷。
待元美不至二首·其一
作者：宗臣
朝代：明

书来有意问沧波，晓起柴门抚旧柯。孤楫中流杨子暮，白云西去秣陵多。双龙一别各风雨，五斗相逢今薜萝。寄语湖边垂钓者，好寻虾菜待君过。
待元美不至二首其二
作者：宗臣
朝代：明
体裁：七言律诗

谁传消息到湖西，欲来不来空杖藜。昨日合门开枳橘，早时孤艇散凫鹥。愁人碧草戎戎短，候客清尊夜夜携。二十四桥今寂寞，未应重为玉箫迷。
待元美不至同吴峻伯席上赋
作者：宗臣
朝代：明

塞上音书胡不传，迟君明月几婵娟。袖中芳草寒相负，马首梅花春自怜。孤角千家沧海戌，故人双鬓蓟门烟。褰惟莫讶星辰乱，知我行吟入斗边。
徐子与至京夜集
作者：宗臣
朝代：明

去年握别赠江篱，今日相逢又桂枝。越仗楼船群盗出，汉家簪绂五陵悲。关山烽起秋仍急，鳷鹊云寒夜不垂。莫向天门歌白雪，人间楚水正堪疑。
得书字
作者：宗臣
朝代：明

吾欲驱龙走太虚，为君赤手摘蟾蜍。天台三十六峰梩，何限仙人把素书。
得于鳞书二首
作者：宗臣
朝代：明

重来击筑饮，偏忆和歌人。明月漳河夕，梅花碣石春。愁难千里破，情到尺书真。谁不疑斯道，君当爱此身。旧侣淹漳水，新诗寄汉关。凤麟千古色，鹓鹭众人班。易侧乾坤目，宁开案牍颜。蹇帷犹有赋，落日太行山。
得于鳞书二首·其一
作者：宗臣
朝代：明

重来击筑饮，偏忆和歌人。明月漳河夕，梅花碣石春。愁难千里破，情到尺书真。谁不疑斯道，君当爱此身。
得于鳞书二首其二
作者：宗臣
朝代：明
体裁：五言律诗

旧侣淹漳水，新诗寄汉关。凤麟千古色，鹓鹭众人班。易侧乾坤目，宁开案牍颜。蹇帷犹有赋，落日太行山。
得余德甫书二首
作者：宗臣
朝代：明

使者自南来，投书报江渚。把读沧波上，蛟龙作人语。白纻好裁衣，长短与身称。岂无旧所著，贵自故人赠。
得余德甫书二首·其一
作者：宗臣
朝代：明

使者自南来，投书报江渚。把读沧波上，蛟龙作人语。
得余德甫书二首其二
作者：宗臣
朝代：明
体裁：五言绝句

白纻好裁衣，长短与身称。岂无旧所著，贵自故人赠。
得元美书
作者：宗臣
朝代：明

使者春何往，吾徒日转孤。屡书心尽折，一字眼堪枯。未测皇天意，其如壮士图。自知寒色甚，不敢怨明珠。
得元美书
作者：宗臣
朝代：明

江上孤槎忆送君，蓟门消息阻秋分。惊风万里吹胡雁，锦字千行坠楚云。北极频颁龙武诏，东吴新挫伏波军。渔樵旧业无须问，处处青山泣紫氛。
得吴明卿书
作者：宗臣
朝代：明

瞻彼双飞鸿，羽翼何参差。哀鸣下前庭，素书忽见贻。开函长跪读，一一故人词。相违日已远，犹能忆吾私。忽思畴昔容，惆怅使心悲。受君双交绮，报君双桂枝。此物未为贵，聊结山中期。
得子与书寄赠四首时子与驻节句曲
作者：宗臣
朝代：明

闻君遥住三茅峰，峰上传书遗白龙。携得江南春色到，开函飞出紫芙蓉。春云控马入华阳，千尺晴虹跨石梁。倘遇赤松歌夜月，知君十日醉玄霜。何处高歌踏紫氛，袖中瑶草白纷纷。夜深忽弄昆仑笛，惊破仙人五色云。贞白祠前扫赤霞，大江明月走晴沙。天风吹落阳春曲，散作千门杨柳花。
得子与书寄赠四首时子与驻节句曲·其一
作者：宗臣
朝代：明

闻君遥住三茅峰，峰上传书遗白龙。携得江南春色到，开函飞出紫芙蓉。
得子与书寄赠四首时子与驻节句曲其三
作者：宗臣
朝代：明
体裁：七言绝句

何处高歌踏紫氛，袖中瑶草白纷纷。夜深忽弄昆仑笛，惊破仙人五色云。
得子与书寄赠四首时子与驻节句曲其二
作者：宗臣
朝代：明
体裁：七言绝句

春云控马入华阳，千尺晴虹跨石梁。倘遇赤松歌夜月，知君十日醉玄霜。
得子与书寄赠四首时子与驻节句曲其四
作者：宗臣
朝代：明
体裁：七言绝句

贞白祠前扫赤霞，大江明月走晴沙。天风吹落阳春曲，散作千门杨柳花。
得子与离家消息
作者：宗臣
朝代：明

使者发湖千，千山摇岁寒。渔樵心或负，烽燧鬓应残。青雀凌风上，黄河落木看。貂裘须早御，朔雪满长安。
得徐子与书
作者：宗臣
朝代：明

不分黄尘色，稍惊白雁音。传书燕塞远，落日楚江深。戎马乾坤泪，豺狼道路心。闻君持汉节，松下拟抽簪。
得方山人书
作者：宗臣
朝代：明

忆昔同登冀北台，黄金识尔入燕才。三□消息胡云断，十月音书楚使来。落日中原犹作□，□舟沧海负停杯。秋风莽莽孤鸿暮，□□□□□重回。
得明卿书却寄二首
作者：宗臣
朝代：明

逐臣西去楚云长，犹有音书到帝乡。莫讶开函龙气满，知君六月过濠梁。忆为秋风满敝裘，计程应醉百花洲。如何径作潇湘去，洲上芙蓉日夜愁。
得明卿书却寄二首·其一
作者：宗臣
朝代：明

逐臣西去楚云长，犹有音书到帝乡。莫讶开函龙气满，知君六月过濠梁。
得明卿书却寄二首其二
作者：宗臣
朝代：明
体裁：七言绝句

忆为秋风满敝裘，计程应醉百花洲。如何径作潇湘去，洲上芙蓉日夜愁。
得明卿还京消息却寄
作者：宗臣
朝代：明

忆尔孤帆落日遥，洞庭秋色莽萧条。幽兰杂佩湘君赠，暮雨高唐楚客骄。方朔已归金马诏，枚乘空赋广陵潮。悲歌旧侣相逢日，何处胡姬醉紫貂。
得歌字
作者：宗臣
朝代：明

露下金茎吾自歌，与君终夜踏天河。可怜一片长安月，曾向江门照薜萝。
得虹字
作者：宗臣
朝代：明

蓟门朔雪乱天风，风落千家走白虹。马上月明挥不去，知吾夜夜醉新丰。
得顾洛阳书却寄四首
作者：宗臣
朝代：明

长安风雨怨离群，何处看梅不亿君。使者青函天外至，开书片片落嵩云。七月垂缨出建章，蓟门秋草怨胡霜。相思化作长堤柳，一夕春风遍洛阳。洛阳城北春云稠，洛阳城南伊水流。伊水泠泠去不返，千山万山明月愁。青山直渡大河津，河上传经煮白鳞。回道午峰桃李色，知君愁杀武陵春。
得顾洛阳书却寄四首·其一
作者：宗臣
朝代：明

长安风雨怨离群，何处看梅不亿君。使者青函天外至，开书片片落嵩云。
得顾洛阳书却寄四首其三
作者：宗臣
朝代：明
体裁：七言绝句

洛阳城北春云稠，洛阳城南伊水流。伊水泠泠去不返，千山万山明月愁。
得顾洛阳书却寄四首其二
作者：宗臣
朝代：明
体裁：七言绝句

七月垂缨出建章，蓟门秋草怨胡霜。相思化作长堤柳，一夕春风遍洛阳。
得顾洛阳书却寄四首其四
作者：宗臣
朝代：明
体裁：七言绝句

青山直渡大河津，河上传经煮白鳞。回道午峰桃李色，知君愁杀武陵春。
得黄山人书
作者：宗臣
朝代：明

昨日传书到汉京，几年为客向江城。怀人夜雨孤尊在，闻尔秋霜两鬓生。半世行藏频倚剑，各天消息一沾缨。何时共逐华阳侣，手把芙蓉对月明。
德甫明卿元美肖甫夜过时肖甫将有使命矣得来字
作者：宗臣
朝代：明

借问此何夕，秋高冀北台。浮云万里去，明月几时来。莫惜黄金尽，其如绿发摧。相逢不成醉，鼓角道途哀。
忆弟
作者：宗臣
朝代：明

忽是青春别，难堪白日移。江山一弟远，鸿雁尺书迟。湖上又芳草，淮南多桂枝。池塘尊酒夜，知尔重相思。
怀余德甫比部
作者：宗臣
朝代：明

一别垂杨秋未分，楚材原自豫章闻。七陵寒吹歌明月，列署秋衣生白云。病乞薜萝空复远，日看麋鹿遂为群。尺书未报燕南使，何处听鸿不忆君。
怀公实
作者：宗臣
朝代：明

梁鸿一疏向樵渔，予亦归来扫敝庐。青笠孤舟空自远，黄金大药竟何如。桂残淮海秋移病，草碧罗浮夜著书。三十六峰明月里，相逢亦有紫霞裾。
怀李伯章
作者：宗臣
朝代：明

故园栖隐处，何得尔为群。握手先朝雨，论心到暮云。江湖双鬓短，日月两秋分。岂有同心者，令予不念君。
怀海樵山人
作者：宗臣
朝代：明

海樵山人双紫髯，道上相逢开石函。赠我芙蓉千万片，至今秋色满江南。
怀谢山人茂秦一首
作者：宗臣
朝代：明

惊飙动四野，白露下前除。揽衣起四顾，悠然怀所思。所思亦何在，乃在漳南居。朝设穆生醴，夕曳邹阳裾。西园事行游，飞盖列应徐。近者日以亲，远者日以疏。不念同心人，所须在音书。音书不一寄，何以慰踌躇。三复游燕篇，踌躇聊以舒。
怀顾二丈
作者：宗臣
朝代：明

客久春如失，愁深夜不开。眼看鸿雁去，书对白云裁。丛桂迷淮甸，长杨识汉才。江东秋色好，消息几时来。
怀高子明
作者：宗臣
朝代：明

作客清江远，传书白雁迟。山中有芳草，迟尔把春卮。
惜春歌
作者：宗臣
朝代：明

春台冉冉围青竹，春夜沉沉秉华烛。鹦鹉杯未停，琵琶声已续。君当为曲海上歌，妾当独唱江南曲。江南曲，声未足。池中鸳鸯两两飞，江头凫鸭双双绿。劝君莫待鬓边华，劝君莫负杯中醁。君不见紫罗山上月如珠，锦石屏前人似玉。人生年少须尽欢，莫待形骸空结束。慢磋砣，青山碧草容易过，白发茫茫君柰河。
招隐词
作者：宗臣
朝代：明

归来乎山中，他乡莫久滞。君莫虑无衣，山中有萝薜。归来乎山中，他乡莫久系。君岂虑无舟，山中有兰桂。归来乎山中，他乡莫久延。君岂虑无饮，山中有甘泉。归来乎山中，他乡莫久羁。君岂虑无玲，山中有紫芝。
拟古二首
作者：宗臣
朝代：明

冉冉江上兰，灿灿江中芷。我友远行投，驾言遆江汜。江汜波浪深，叹息从中起。昔别眷卉敷，今思暮飙紫。游子不旋归，浮云日千里。驱车事行游，岩畔见芳草。芳草绿以萋，采之遗所好。徘徊岁云晏，悠然伤我抱。不畏芳草歇，畏此关山道。关山阻且长，客子行将老。
拟古二首·其一
作者：宗臣
朝代：明

冉冉江上兰，灿灿江中芷。我友远行投，驾言遆江汜。江汜波浪深，叹息从中起。昔别眷卉敷，今思暮飙紫。游子不旋归，浮云日千里。
拟古二首其二
作者：宗臣
朝代：明
体裁：古风

驱车事行游，岩畔见芳草。芳草绿以萋，采之遗所好。徘徊岁云晏，悠然伤我抱。不畏芳草歇，畏此关山道。关山阻且长，客子行将老。
拱极台
作者：宗臣
朝代：明

高台此日眺中原，台上空惊夜色繁。人在千峰明月表，天垂列宿紫微尊。秋衣薜荔真君计，早岁渔樵亦主恩。即拟寻仙向五岳，烽烟犹自滞江门。
新安道中
作者：宗臣
朝代：明

天风吹落千杨柳，晴虹万丈垂鹢首。水中乱石怒且待，大者虬螭小蝌蚪。六尺榜人双胡髯，直挂孤帆石上走。长风破浪势若舞，昆仑碣石系两肘。何当驾此去八溟，直至蓬莱酌南斗。
新春二日同助甫过峻伯夜酌共赋洽字
作者：宗臣
朝代：明

青皇日与青春狎，酒星夜劝青皇洽。斜抱金乌日观歌，倒骑玉鳌天柱压。下视九合一何狭，斗柄为锄箕为锸，杨柳万树天河插。风吹新叶落人间，织女为我裁春祫。着来与尔上崆峒，何人不讶苍龙甲。
新春赠李司封子藩用助甫韵五首
作者：宗臣
朝代：明

李白逍遥供奉班，高歌白雪向人间。未须采作长安曲，恐有青春不入关。绿玉仙人截海过，石梁千尺驾鼋鼍。相逢赠我金光草，处处青山愁薜萝。鸣环踏月拾婵娟，双剑惊逢北斗前。紫气朝来垂马首，何人不作五陵烟。海南巨浪抱群星，海上愁云日夜停。岂谓芙蓉春不度，短箫吹破万峰青。春风走马玉华东，腰下明珠浸碧空。疑是罗浮山上月，为君终日控长虹。
新春赠李司封子藩用助甫韵五首·其一
作者：宗臣
朝代：明

李白逍遥供奉班，高歌白雪向人间。未须采作长安曲，恐有青春不入关。
新春赠李司封子藩用助甫韵五首其三
作者：宗臣
朝代：明
体裁：七言绝句

鸣环踏月拾婵娟，双剑惊逢北斗前。紫气朝来垂马首，何人不作五陵烟。
新春赠李司封子藩用助甫韵五首其二
作者：宗臣
朝代：明
体裁：七言绝句

绿玉仙人截海过，石梁千尺驾鼋鼍。相逢赠我金光草，处处青山愁薜萝。
新春赠李司封子藩用助甫韵五首其五
作者：宗臣
朝代：明
体裁：七言绝句

春风走马玉华东，腰下明珠浸碧空。疑是罗浮山上月，为君终日控长虹。
新春赠李司封子藩用助甫韵五首其四
作者：宗臣
朝代：明
体裁：七言绝句

海南巨浪抱群星，海上愁云日夜停。岂谓芙蓉春不度，短箫吹破万峰青。
旅怀二首
作者：宗臣
朝代：明

远塞风高暮角哀，浮云终日去燕台。百年骏骨逢时晚，十月鸿书隔岁来。锦水即从巫峡出，青山定向剑门开。独伤人事多留滞，万里停云日几回。客计年来尚卜居，楚江渔父意何如。茂陵肺病长卿赋，汉帝心知贾谊书。天地一身惟报主，烽烟双眼正愁予。秋风万里吹南国，丛桂花开满故庐。
旅怀二首·其一
作者：宗臣
朝代：明

远塞风高暮角哀，浮云终日去燕台。百年骏骨逢时晚，十月鸿书隔岁来。锦水即从巫峡出，青山定向剑门开。独伤人事多留滞，万里停云日几回。
旅怀二首其二
作者：宗臣
朝代：明
体裁：七言律诗

客计年来尚卜居，楚江渔父意何如。茂陵肺病长卿赋，汉帝心知贾谊书。天地一身惟报主，烽烟双眼正愁予。秋风万里吹南国，丛桂花开满故庐。
无月
作者：宗臣
朝代：明

可怪清秋月，难看永夜辉。蟾蜍高不落，乌鹊暗能飞。迷径频呼烛，惊寒骤问衣。群公未应去，云色渐霏微。
既别子与忆之
作者：宗臣
朝代：明

华阳十日醉不醒，华阳一别天冥冥。眼底烟云失万象，向来风雨迷千灵。扪萝到处坐石壁，走马忽然开翠屏。江国美人去已远，谁与玩此芳草青。
既赋金山篇寄子与复系之此诗
作者：宗臣
朝代：明

寄尔金山赋，登天莫自歌。恐惊明月去，其柰白云何。夜棹鲸波急，秋衣蜃气多。凭谁慰摇落，满目是江河。
早春寄明卿舍人时以使事还
作者：宗臣
朝代：明

湖南湖北春气鲜，渚鸥沙鹭何翩翩。梅花千嶂暮不落，芳草双江寒可怜。汉使近持金马节，楚渔难别洞庭船。醉来偃蹇三湘里，更是何人白雪篇。
明卿夜过各赋长句
作者：宗臣
朝代：明

胡飙乱卷星如雨，予归淮南君去楚。明月浸冷广陵船，绿蘋愁绝潇湘渚。尺书在袖数雁鸿，美人中夜怨砧杵。乾坤日远欲问谁，阊阖天高重遇女。一笑浮云坠青天，五平金茎听白苎。万片龙鳞江上来，为尔直取天河煮。共向天门骑白螭，肯向人间问腐鼠。醉来高卧北斗旁，无数松篁月下语。
明卿宅分得宫字
作者：宗臣
朝代：明

翩翩傲世者，马上落青枫。把酒长安月，残秋碣石鸿。玄芝纷下蔡，白羽急西戎。向夜寒声起，衣然入汉宫。
明卿宅同元美分赋得席上笋
作者：宗臣
朝代：明

二月破云根，千行碧玉新。湘痕知有日，孟泣岂兹辰。酒对殊方夕，盘留故国春。吾将付风雨，片片作龙鳞。
明月曲同峻伯助甫席上赋得深字
作者：宗臣
朝代：明

飞来明月挂千林，满地霜华吹客心。故国鱼龙何处卧，白云愁杀楚江深。
昔君别
作者：宗臣
朝代：明

昔君别我兮，春草萋萋。我今思君兮，秋雨霏霏。春秋既已改序兮，君胡为兮不归。昔君别我兮，江月阴阴。今我思君兮，海日深深。日月忽其不停兮，君胡为兮无音。
昔思君
作者：宗臣
朝代：明

昔君与我兮，同心结发。今君与我兮，参商胡越。昔君与我兮，鸳鸯同池。今君与我兮，南北异枝。昔君与我兮，月明星灿。今君与我兮，风流雨散。
春兴八首
作者：宗臣
朝代：明

往岁含春紫禁东，千官环佩散天风。茂陵病逐樵人去，淮海春残桂树丛。宦计云霄惟敝舄，主恩日月在冥鸿。简书使者江亭满，可得相逢问汉宫。沧江生事起垂纶，蜀使西来泪满巾。万里书传巫峡雨，几时归摘楚江蘋。青猿知在关山听，白发应催日夜新。人世百年堪俯仰，蓟门一别五经春。遥传塞上又征兵，使者飞书入汉京。边马不归青海戌，朔云常断玉关缨。七陵松柏今开府，三辅河山夜勒营。自是群公能策虏，即看赤羽莫深惊。建业春云咫尺看，云中宫阙旧长安。孝陵只在钟山上，紫气遥凭白日寒。剑佩千秋还凤舞，关河四顾自龙蟠。至今父老谈神武，匹马传书定契丹。石门草色曳春裾，愁里春花满旧庐。计吏征求那太急，苍生憔悴竟何如。黄河北注鱼龙泣，赤壤终年稼穑虚。天上近传优恤诏，可能一夕起樵渔。中原五子送将归，十二峰头拾紫薇。别后何人鹦鹉笔，书来念我薜萝衣。邗沟明月行将问，鸿鹄天风高自飞。南北岐途两无赖，江门烽火照渔矶。高杨乱石把雕弧，有客频过问壮图。落日中原停万骑，悲风万里下三吴。台前麋鹿秋相泣，海上鲸鲵夜自呼。闻道中丞新授命，急将戎马救姑苏。司马提兵夜渡河，羽林诸将拥雕戈。青山一战残鼙鼓，落日千家泣绮罗。盗贼似闻能汉语，东南何地不夷歌。浮生转觉江湖窄，难把衣裳任芰荷。
春兴八首·其一
作者：宗臣
朝代：明

往岁含春紫禁东，千官环佩散天风。茂陵病逐樵人去，淮海春残桂树丛。宦计云霄惟敝舄，主恩日月在冥鸿。简书使者江亭满，可得相逢问汉宫。
春兴八首其七
作者：宗臣
朝代：明
体裁：七言律诗

高杨乱石把雕弧，有客频过问壮图。落日中原停万骑，悲风万里下三吴。台前麋鹿秋相泣，海上鲸鲵夜自呼。闻道中丞新授命，急将戎马救姑苏。
春兴八首其三
作者：宗臣
朝代：明
体裁：七言律诗

遥传塞上又征兵，使者飞书入汉京。边马不归青海戌，朔云常断玉关缨。七陵松柏今开府，三辅河山夜勒营。自是群公能策虏，即看赤羽莫深惊。
春兴八首其二
作者：宗臣
朝代：明
体裁：七言律诗

沧江生事起垂纶，蜀使西来泪满巾。万里书传巫峡雨，几时归摘楚江蘋。青猿知在关山听，白发应催日夜新。人世百年堪俯仰，蓟门一别五经春。
春兴八首其五
作者：宗臣
朝代：明
体裁：七言律诗

石门草色曳春裾，愁里春花满旧庐。计吏征求那太急，苍生憔悴竟何如。黄河北注鱼龙泣，赤壤终年稼穑虚。天上近传优恤诏，可能一夕起樵渔。
春兴八首其八
作者：宗臣
朝代：明
体裁：七言律诗

司马提兵夜渡河，羽林诸将拥雕戈。青山一战残鼙鼓，落日千家泣绮罗。盗贼似闻能汉语，东南何地不夷歌。浮生转觉江湖窄，难把衣裳任芰荷。
春兴八首其六
作者：宗臣
朝代：明
体裁：七言律诗

中原五子送将归，十二峰头拾紫薇。别后何人鹦鹉笔，书来念我薜萝衣。邗沟明月行将问，鸿鹄天风高自飞。南北岐途两无赖，江门烽火照渔矶。
春兴八首其四
作者：宗臣
朝代：明
体裁：七言律诗

建业春云咫尺看，云中宫阙旧长安。孝陵只在钟山上，紫气遥凭白日寒。剑佩千秋还凤舞，关河四顾自龙蟠。至今父老谈神武，匹马传书定契丹。
春夕同舒子房子子培访陆长庚别业
作者：宗臣
朝代：明

瞑色戎戎乱，春阴惨惨生。孤村流水夜，一酌故人情。雪积天愈白，江寒月较明。纶竿吾欲把，颇怪楚渔惊。
春日
作者：宗臣
朝代：明

春风冉冉吹山亭，春日娟娟回翠屏。淮浦又见桂枝发，江洲重入蘼芜青。落花流水去杳杳，石泉飞雨寒泠泠。愁来甘卧茂陵病，寂寞云霄空客星。
春日姚园同德甫明卿元美燕集分赋下字
作者：宗臣
朝代：明

帝遣春风来蓟门，吹作蘼芜绿遍野。我本商山采薇客，遇尔潇湘佩兰者。鞭龙直上碣石宫，披云高卧昆仑下。袖里瑶华寒不开，洞口新松翠可把。一酌沧江破几筵，词组青山堕杯斝。君不见长安意气五陵豪，笑杀文园病司马。
春望
作者：宗臣
朝代：明

闻道春可怜，春今竟何许。石竹万家烟，海棠三月雨。
春闺曲
作者：宗臣
朝代：明

华枕为谁施，华衾为谁卷。妾肠非道路，日夜车轮转。
暮春
作者：宗臣
朝代：明

莫向桃花又问津，只今已是武陵人。经旬芝术还歌枕，细雨林塘不住春。一入青山疏故旧，千秋素业在沉沦。湖边似有渔舟路，急与秋风长绿蘋。
月下曲
作者：宗臣
朝代：明

月下吹紫箫，云间整玉佩。顾见鸳鸯鸟，一一自成对。
月夜
作者：宗臣
朝代：明

严州城南秋雨繁，严州城外波涛喧。两岸人家住枫橘，千门秋色分兰荪。楚臣正爱薜荔佩，秦人莫爱桃花源。相逢今夜开斗酌，千山苍翠流空樽。醉来高卧明月里，犹有白云来候门。
月夜再别诸君二首
作者：宗臣
朝代：明

何处箫声坠月明，天风吹乱武夷情。婵娟万里秋如水，吾欲乘槎问太清。露下金茎鳷鹊愁，银河倒遂彩云流。携君一片长安月，去醉千江白鹭秋。
月夜再别诸君二首·其一
作者：宗臣
朝代：明

何处箫声坠月明，天风吹乱武夷情。婵娟万里秋如水，吾欲乘槎问太清。
月夜再别诸君二首其二
作者：宗臣
朝代：明
体裁：七言绝句

露下金茎鳷鹊愁，银河倒遂彩云流。携君一片长安月，去醉千江白鹭秋。
有客
作者：宗臣
朝代：明

岂亦沉沦者，频来问钓矶。青天双鸟去，白发一渔归。忽雨新枫橘，如云长蕨薇。山花似留客，随处傍人衣。
有寄
作者：宗臣
朝代：明

忆尔辞燕甸，逢人赋楚骚。芙蓉千水暮，薜荔万峰高。秋月惊纨扇，寒云落布袍。愁心不可问，孤雁滞江皋。
有所思
作者：宗臣
朝代：明

有所思，乃在大海南。海路一何长，海水一何寒。迢遥千万里，上有蓬莱山。山中有真人，颜色如渥丹。青霞为君衣，紫霞为君餐。桂枝夹道旁，上长青琅玕。群仙三五人，游戏青云端。赤螭为前驱，苍龙护其关。月下散瑶步，玉声何珊珊。我欲往从之，道路阻且难。中心怅有违，慷慨起长叹。
望蜀
作者：宗臣
朝代：明

华发萧然寄一官，于今蜀道更艰难。北来戎马应看剑，南去莼鲈好挂冠。杨柳岂堪巫峡暮，薜萝空对锦江寒。东山旧日饶书札，夜夜灯前拭泪看。
期黄山人不至
作者：宗臣
朝代：明

思其兰佩三十秋，华发萧然卧沧洲。晴云常护钓者石，明月买断长江流。白露泠泠下梧楸，美人不来生我愁。一曲樵歌起天末，白云摇落万山头。
杂诗二首
作者：宗臣
朝代：明

结发事明主，忠义谅独持。出门远眺望，荆棘生路岐。路岐阻且深，惆怅何所之。中心既不回，艰危何足辞。不暇恤其躬，安能顾所私。譬彼东流川，九折常如兹。昔为志士模，今为壮士规。寸心明白日，比德千园葵。灼灼园中葵，结根高树林。绿叶甤紫芬，芳华人所钦。白日岂不照，高林蔽其阴。中怀抱赤素，谁为见予心。予心何足惜，惜此日西颓。白日如可待，高林有时摧。
杂诗二首·其一
作者：宗臣
朝代：明

结发事明主，忠义谅独持。出门远眺望，荆棘生路岐。路岐阻且深，惆怅何所之。中心既不回，艰危何足辞。不暇恤其躬，安能顾所私。譬彼东流川，九折常如兹。昔为志士模，今为壮士规。寸心明白日，比德千园葵。
杂诗二首其二
作者：宗臣
朝代：明
体裁：古风

灼灼园中葵，结根高树林。绿叶甤紫芬，芳华人所钦。白日岂不照，高林蔽其阴。中怀抱赤素，谁为见予心。予心何足惜，惜此日西颓。白日如可待，高林有时摧。
李伯章归自邮来访
作者：宗臣
朝代：明

秋飙厉长空，鸿翼已高翥。渚蕙日夜零，庭皋被白露。揽衣起长望，同心忽相顾。入门见颜色，慰我遥思慕。我有一尊酒，聊以结欢娱。君其勿遽行，豺虎满中路。
杨氏园亭饯别谢榛二首
作者：宗臣
朝代：明

名园开绮酌，芳榭停轩车。飞盖凌青云，冉冉振华裾。尊酒以斟酌，礼馔来中厨。秦筝奏我旁，吴歌惨不舒。借问远行子，离思竟何如。倦此燕山游，去彼漳河居。南北各万里，伫望沾裳衣。离思忽超越，逍遥事行游。散步过华池，芙蓉夹芳流。悲哉蟪蛄鸣，凄切动我愁。凝霜莽零落，明月澹飞楼。感此岁华暮，耿耿生百忧。居者不可去，行者不可留。去留两不惬，何以慰绸缪。
杨氏园亭饯别谢榛二首·其一
作者：宗臣
朝代：明

名园开绮酌，芳榭停轩车。飞盖凌青云，冉冉振华裾。尊酒以斟酌，礼馔来中厨。秦筝奏我旁，吴歌惨不舒。借问远行子，离思竟何如。倦此燕山游，去彼漳河居。南北各万里，伫望沾裳衣。
杨氏园亭饯别谢榛二首其二
作者：宗臣
朝代：明
体裁：古风

离思忽超越，逍遥事行游。散步过华池，芙蓉夹芳流。悲哉蟪蛄鸣，凄切动我愁。凝霜莽零落，明月澹飞楼。感此岁华暮，耿耿生百忧。居者不可去，行者不可留。去留两不惬，何以慰绸缪。
桃源古城
作者：宗臣
朝代：明

桃源城头万木秋，桃源渡口黄河流。黄河一去不复返，天风万里吹古愁。荒郊莽荡走狐兔，石栋曲屈盘龙虬。天下英雄曹与刘，虎臣矫矫何所谋。中原未复壮士去，至今精灵耿耿光神州。千秋桃花不复发，卧龙何处声啾啾。秦人到此不须住，野磷夜夜吹枯树。
梅雪曲
作者：宗臣
朝代：明

山上雪如梅，山下梅如雪。寂寞对空山，幽香共谁折。
楚阳曲
作者：宗臣
朝代：明

官府一开仓，含青向儿女。公者犹可迟，私者不可已。东村有客到，相留问烹鸡。妇言且莫烹，租吏到河西。
楚阳曲
作者：宗臣
朝代：明

昨者娶新妇，布裙上两褶。租吏呼典衣，妇在窗前泣。
楚阳曲·其一
作者：宗臣
朝代：明

官府一开仓，含青向儿女。公者犹可迟，私者不可已。
楚阳曲其二
作者：宗臣
朝代：明
体裁：乐府曲辞

东村有客到，相留问烹鸡。妇言且莫烹，租吏到河西。
楼中闲望家君报已赴蜀矣即怅然有赋焉
作者：宗臣
朝代：明

登高心易折，望远思难穷。万柳风新碧，千花雨较红。乱山吹夕燧，绝壁堕晴虹。蜀道西南入，荆门滟滪通。独将华发意，长叹锦江中。抱玉频甘拙，辞金久失工。宦情摧白眼，归思满青枫。早晚音书到，关心碣石鸿。
正月十二日夜同助甫过李子藩赋二首得湖西二字
作者：宗臣
朝代：明

杯中明月醉屠酥，南去晴云夜可呼。闻道五陵歌玉树，家家拾得紫珊瑚。紫箫吹散夜乌栖，万户春星隰马蹄。玉女霓裳知有曲，春风莫到帝城西。
正月十二日夜同助甫过李子藩赋二首得湖西二字·其一
作者：宗臣
朝代：明

杯中明月醉屠酥，南去晴云夜可呼。闻道五陵歌玉树，家家拾得紫珊瑚。
正月十二日夜同助甫过李子藩赋二首得湖西二字其二
作者：宗臣
朝代：明
体裁：七言绝句

紫箫吹散夜乌栖，万户春星隰马蹄。玉女霓裳知有曲，春风莫到帝城西。
武陵歌
作者：宗臣
朝代：明

武陵倒插西湖边，明河吹碎玛瑙圆。桃花千树坠红雨，垂杨十里排苍烟。中有紫髯白晢之神仙，手抱明月湖上眠。玉华樵者时送酒，绿萝渔子歌采莲。槛外星辰大如石，床头蛟龙细似蝉。秋风吹出紫霞去，赤手驾鳌沧江前。忽向月中拔青桂，千枝万枝泣婵娟。五三仙人骑古云，北斗错落衣翩翩，坐令相楫不敢先。捷书一夜飞天门，汉家天子坐甘泉。朱衣侍者人一编，我得闻之心茫然。武陵之卧二十年，昔者何为与世遗，今者何为与世怜。十月冰霜塞大川，长安美酒斗十千。黄金骆马白玉鞭，迟君鸣佩共朝天。只恐武陵春色怨其主，落花千尺啼晓鹃。令君欲归归不得，楚江枫冷钓渔船，明月来移北山篇。
水中月四首
作者：宗臣
朝代：明

嫦娥三五月，玉露千万秋。久居天上苦，暂向水中游。袅袅青山云，湛湛清江水。中天落玉钩，鱼龙惊不止。云敛波还净，云开影自随。绿萍与青荇，相傍桂花枝。南山亦有罗，北山亦有罗。玉兔沧波里，罗兮柰尔何。
水中月四首·其一
作者：宗臣
朝代：明

嫦娥三五月，玉露千万秋。久居天上苦，暂向水中游。
水中月四首其三
作者：宗臣
朝代：明
体裁：乐府曲辞

云敛波还净，云开影自随。绿萍与青荇，相傍桂花枝。
水中月四首其二
作者：宗臣
朝代：明
体裁：乐府曲辞

袅袅青山云，湛湛清江水。中天落玉钩，鱼龙惊不止。
水中月四首其四
作者：宗臣
朝代：明
体裁：乐府曲辞

南山亦有罗，北山亦有罗。玉兔沧波里，罗兮柰尔何。
水头遇雨
作者：宗臣
朝代：明

沧海何年落南浦，芳草碧尽绿苔古。俄携春色帝城来，共驾长虹击鼍鼓。青山拂袖玄猿呼，白波摇空怪龙舞。黑云一片落吾杯，马上行人怨风雨。
江上曲
作者：宗臣
朝代：明

青波远泛舟，碧石朝逢雨。伾见江上人，惟见江上树。
江上秋高有怀京洛旧好李王南北梁谢飘零独子与明卿在焉俯仰伤情赋此寄臆
作者：宗臣
朝代：明

荆高一去燕市虚，独留尔辈空踌躇。黄金匕首今安在，击筑悲歌忍自疏。千古英雄堪俯仰，一朝聚散有樵渔。江山南北秋华阔，肠断孤鸿八月书。
江上行
作者：宗臣
朝代：明

杨子江头春雨残，广陵城外暮潮寒。美人不见空捐佩，极浦逢春谁采兰。山中碧草有何意，江上梅花只自看。一片孤帆挂河汉，直须寻尔洞庭湾。
江上行
作者：宗臣
朝代：明

浮云压地乌夜啼，家家人听作天鸡。王孙何事复远游，江南芳草春萋萋。陶令亦有五柳宅，秦人常忆桃花蹊。英雄偃蹇何不可，颜色肯为时人低。君看眼底相逢者，谁似江流不肯西。
江上访朱氏
作者：宗臣
朝代：明

黄云压地秋离离，西风摇落千杨枝。白蘋已老暮汀远，满目丹枫胡雁悲。孤舟一夜相思发，寒江明月吹参差。天末佳人犹未归，江头解佩欲遗谁。
江上送别胡国子北上
作者：宗臣
朝代：明

建业城南江草碧，杨子渡头江雨白。青山双屐晓逢君，明月孤帆夜催客。英雄四十困樵渔，于今谒帝承明庐。燕市黄金大如斗，袖中一片贾生书。
江上闻明卿量移南康二首
作者：宗臣
朝代：明

复得南康信，匡芦遂尔狂。诗仍官长骂，名或簿书强。暮雨湘潭近，秋风楚塞长。江流如可返，为我到浔阳。西望楚天碧，茫然空暮霞。寸心隔江海，双泪满蒹葭。白鹿谁为客，青山尔即家。武陵溪尚在，不必种桃花。
江上闻明卿量移南康二首·其一
作者：宗臣
朝代：明

复得南康信，匡芦遂尔狂。诗仍官长骂，名或簿书强。暮雨湘潭近，秋风楚塞长。江流如可返，为我到浔阳。
江上闻明卿量移南康二首其二
作者：宗臣
朝代：明
体裁：五言律诗

西望楚天碧，茫然空暮霞。寸心隔江海，双泪满蒹葭。白鹿谁为客，青山尔即家。武陵溪尚在，不必种桃花。
江南弄
作者：宗臣
朝代：明

帘栊上夜珠，阑于倚寒玉。客子在天涯，相思春草绿。
江南曲
作者：宗臣
朝代：明

客去悲江左，书来滞陇西。相思若春草，无路不萋萋。
江南曲
作者：宗臣
朝代：明

碧草萋萋笼紫烟。兰桡桂楫清江边。吴歌越吹太可怜。太可怜，复可妒。飘深红，曳轻素。
江南曲四首
作者：宗臣
朝代：明

瑟瑟江上风，密密山前雨。风雨莫少停，留得郎舟住。春江君自去，春闺侬自愁。侬心似江水，日夜仹郎舟。绿窗春鸟声，思君泪如雨。人来泪不收，却道思家苦。欢比堤上絮，如泥亦如雪。侬比镜中花，可见不可拆。
江南曲四首·其一
作者：宗臣
朝代：明

瑟瑟江上风，密密山前雨。风雨莫少停，留得郎舟住。
江南曲四首其三
作者：宗臣
朝代：明
体裁：乐府曲辞

绿窗春鸟声，思君泪如雨。人来泪不收，却道思家苦。
江南曲四首其二
作者：宗臣
朝代：明
体裁：乐府曲辞

春江君自去，春闺侬自愁。侬心似江水，日夜仹郎舟。
江南曲四首其四
作者：宗臣
朝代：明
体裁：乐府曲辞

欢比堤上絮，如泥亦如雪。侬比镜中花，可见不可拆。
江村
作者：宗臣
朝代：明

西风朝散汉臣班，万里江村一夜还。题柱声名空画省，采芝岁月有青山。烟开曲水频垂钓，日卧苍梧不掩关。直欲天台拾瑶草，何人迟我白云间。
江门别歌
作者：宗臣
朝代：明

千山白云吹暮晴，江间古龙啾啾鸣。山人乘虹出石屋，赠我万片秋菊英。令我餐之霜雪清，何以荅之千杜蘅。风尘半世满鬓发，愧尔烟霞凌太清。长波东去有万里，吾欲乘风濯吾缨。
江门有怀
作者：宗臣
朝代：明

辞彼青琐闼，还予紫石矶。驾言远行迈，晨曦凄以微。如何金石交，一旦阻音徽。江山修以邈，寸心讵能违。南山亦有蕨，北山亦有薇。不见夷齐子，叹息将安归。
池上歌二首寄诸子
作者：宗臣
朝代：明

芙蓉摇落兮，惊素秋。箫鼓殷殷兮，泛中流。瞻彼沧洲兮，狎白鸥。美人不见兮，仗我愁。安得与美人相逢兮，采萱草以忘忧。蒹葭苍苍兮，露为霜。秋风飒飒兮，明月光。四顾天地兮，何微茫。美人不见兮，使心伤。安得与美人相将兮，折桂枝而徜徉。
池上歌二首寄诸子·其一
作者：宗臣
朝代：明

芙蓉摇落兮，惊素秋。箫鼓殷殷兮，泛中流。瞻彼沧洲兮，狎白鸥。美人不见兮，仗我愁。安得与美人相逢兮，采萱草以忘忧。
池上歌二首寄诸子其二
作者：宗臣
朝代：明
体裁：古风

蒹葭苍苍兮，露为霜。秋风飒飒兮，明月光。四顾天地兮，何微茫。美人不见兮，使心伤。安得与美人相将兮，折桂枝而徜徉。
泾县望桃花潭
作者：宗臣
朝代：明

桃花潭水近陵阳，潭上春风满石梁。流水不随仙客去，秦人何必渡三湘。
浙溪晓起
作者：宗臣
朝代：明

天门不关飞早霜，精晶水帘浮日光。水面云华湿不起，鱼龙吹沫穿石梁。波间石苔绿于发，袅袅漾之千尺长。微风千里湛空碧，孤槎疑是来潇湘。
淮上杂诗三首
作者：宗臣
朝代：明

揽辔登崇岗，车马何纵横。王侯有第宅，长衢耀飞缨。堂上列吴讴，堂下鸣秦筝。豪华竟何在，今古惟枚生。都尉岂足数，为郎亦何荣。偃仰一世间，长揖傲公卿。独负词赋才，千载垂芳名。对此长太息，聊以舒郁情。寂寞韩侯居，奕奕韩侯祠。晨风动高林，落叶何纷披。侯也未遇时，偃蹇何足奇。伏剑逢真主，百万驱熊罴。英略照中原，雄心狭四维。惜哉壮士规，乃为儿女欺。楚汉分鼎立，侯也胡其疑。英雄偶失策，万古有余悲。世人重结交，纷纭骋路衢。贵者日以近，贱者日以疏。嗟哉漂母心，乃与世人殊。壮士困风尘，谁为识雄图。况乃饥寒色，一饭立相呼。一饭何足言，感此心区区。千金以相赠，华名照四隅。何世无英雄，按剑疑投珠。瞻彼垂纶者，泪下连衣裾。
淮上杂诗三首·其一
作者：宗臣
朝代：明

揽辔登崇岗，车马何纵横。王侯有第宅，长衢耀飞缨。堂上列吴讴，堂下鸣秦筝。豪华竟何在，今古惟枚生。都尉岂足数，为郎亦何荣。偃仰一世间，长揖傲公卿。独负词赋才，千载垂芳名。对此长太息，聊以舒郁情。
淮上杂诗三首其三
作者：宗臣
朝代：明
体裁：古风

世人重结交，纷纭骋路衢。贵者日以近，贱者日以疏。嗟哉漂母心，乃与世人殊。壮士困风尘，谁为识雄图。况乃饥寒色，一饭立相呼。一饭何足言，感此心区区。千金以相赠，华名照四隅。何世无英雄，按剑疑投珠。瞻彼垂纶者，泪下连衣裾。
淮上杂诗三首其二
作者：宗臣
朝代：明
体裁：古风

寂寞韩侯居，奕奕韩侯祠。晨风动高林，落叶何纷披。侯也未遇时，偃蹇何足奇。伏剑逢真主，百万驱熊罴。英略照中原，雄心狭四维。惜哉壮士规，乃为儿女欺。楚汉分鼎立，侯也胡其疑。英雄偶失策，万古有余悲。
清夜曲
作者：宗臣
朝代：明

明月期故人，相对坐清夜。濯缨绿水前，散发青松下。
渡江
作者：宗臣
朝代：明

秋风高不极，破浪片帆轻。鸿雁冲沙起，蛟龙傍槛鸣。愁人芳草远，落日一江明。十载风波事，茫然空复情。
渡江得子与书
作者：宗臣
朝代：明

亦有华阳在，谁其汗漫游。书传天目雨，客到秣陵秋。江远芙蓉细，山低蟋蟀幽。此怀吾不浅，直欲醉丹丘。
渡河
作者：宗臣
朝代：明

孤舟东望淮水浔，长空摇落千树林。关塞萧条紫极远，鱼龙浩荡黄河深。中流羯鼓起遐色，万里天风吹夕阴。怀抱郁郁复为客，白石沧江违寸心。
渡淮
作者：宗臣
朝代：明

白日下山川，飘飖御方舟。波浪漫浩浩，箫鼓发中流。中流振天风，鱼龙莽沉浮。恍忽对混沌，须臾过千䑼。黄河天上来，奔淜不可留。万里起寒色，浮云黯不收。范生思击楫，仲尼叹乘桴。寥寥千载后，壮哉复此游。
湖上晨起
作者：宗臣
朝代：明

碧石高成削，江流直浸园。鸬鹚犹渚宿，鸟雀已枝喧。北斗青天坠，东溟白日翻。秋声起橘柚，晓色出鸡豚。玉露凄松径，高霞落石门。渔舟忽停棹，髣髴是桃源。
湖上杂言二十首
作者：宗臣
朝代：明

冥冥江雨飞，冉冉江云细。何处见春华，蘼芜满幽砌。人自湖南卧，春还湖上看。桃花千树落，柳絮万家寒。白发持竿者，江华坐晨日。垂钩勿太深，恐落蛟龙窟。白云有樵者，携酒至山家。春风好同来，为吾扫落花。散步至西园，草莽充庭际。稚子好为除，恐有草中蕙。荷芰满横塘，出水一何长。风雨莫太骤，吾欲制吾裳。熠熠草间萤，穿杨复入柳。谁取向山房，星辰四壁走。赤日涸大江，家家泣禾黍。如何千峰云，不作千峰雨。百花耀朝日，日中常五色。君看向日者，唯有葵心赤。清风下沧洲，泠然六月秋。错疑白石走，乃是夜行鸥。山前摘松子，山头拾桂花。月明闻玉笛，秋色在谁家。幽人夜不眠，松下倚寒石。秋月落江潭，千里堪空碧。千涧起秋阴，万山惊夕瞑。松风何处来，悠然飘夜磬。明月下大川，孤鸿依浅浦。不见舟中人，但闻舟中语。秋江一夜雨，鲈鱼处处多。渔人走相约，晨日理青蓑。秋云下断鸿，暮雨鸣丛竹。湖上一尊酒，共酌寒波绿。风起万林寒，月出千峰白。门外苍松影，疑是卧龙迹。寒飙暗夕林，中夜忽以朗。晨起开石门，雪花如大掌。冉冉山上梅，皎皎山中月。月下摘梅花，幽香满肌骨。白雪满湖村，夜深仍出门。湖边千树林，一一玉龙蹲。
湖上杂言二十首·其一
作者：宗臣
朝代：明

冥冥江雨飞，冉冉江云细。何处见春华，蘼芜满幽砌。
湖上杂言二十首·其二十
作者：宗臣
朝代：明

白雪满湖村，夜深仍出门。湖边千树林，一一玉龙蹲。
湖上杂言二十首·其十一
作者：宗臣
朝代：明

山前摘松子，山头拾桂花。月明闻玉笛，秋色在谁家。
湖上杂言二十首·其十七
作者：宗臣
朝代：明

风起万林寒，月出千峰白。门外苍松影，疑是卧龙迹。
湖上杂言二十首·其十三
作者：宗臣
朝代：明

千涧起秋阴，万山惊夕瞑。松风何处来，悠然飘夜磬。
湖上杂言二十首·其十九
作者：宗臣
朝代：明

冉冉山上梅，皎皎山中月。月下摘梅花，幽香满肌骨。
湖上杂言二十首·其十二
作者：宗臣
朝代：明

幽人夜不眠，松下倚寒石。秋月落江潭，千里堪空碧。
湖上杂言二十首·其十五
作者：宗臣
朝代：明

秋江一夜雨，鲈鱼处处多。渔人走相约，晨日理青蓑。
湖上杂言二十首·其十八
作者：宗臣
朝代：明

寒飙暗夕林，中夜忽以朗。晨起开石门，雪花如大掌。
湖上杂言二十首·其十六
作者：宗臣
朝代：明

秋云下断鸿，暮雨鸣丛竹。湖上一尊酒，共酌寒波绿。
湖上杂言二十首·其十四
作者：宗臣
朝代：明

明月下大川，孤鸿依浅浦。不见舟中人，但闻舟中语。
湖上杂言二十首其七
作者：宗臣
朝代：明
体裁：五言绝句

熠熠草间萤，穿杨复入柳。谁取向山房，星辰四壁走。
湖上杂言二十首其三
作者：宗臣
朝代：明
体裁：五言绝句

白发持竿者，江华坐晨日。垂钩勿太深，恐落蛟龙窟。
湖上杂言二十首其九
作者：宗臣
朝代：明
体裁：五言绝句

百花耀朝日，日中常五色。君看向日者，唯有葵心赤。
湖上杂言二十首其二
作者：宗臣
朝代：明
体裁：五言绝句

人自湖南卧，春还湖上看。桃花千树落，柳絮万家寒。
湖上杂言二十首其五
作者：宗臣
朝代：明
体裁：五言绝句

散步至西园，草莽充庭际。稚子好为除，恐有草中蕙。
湖上杂言二十首其八
作者：宗臣
朝代：明
体裁：五言绝句

赤日涸大江，家家泣禾黍。如何千峰云，不作千峰雨。
湖上杂言二十首其六
作者：宗臣
朝代：明
体裁：五言绝句

荷芰满横塘，出水一何长。风雨莫太骤，吾欲制吾裳。
湖上杂言二十首其十
作者：宗臣
朝代：明
体裁：五言绝句

清风下沧洲，泠然六月秋。错疑白石走，乃是夜行鸥。
湖上杂言二十首其四
作者：宗臣
朝代：明
体裁：五言绝句

白云有樵者，携酒至山家。春风好同来，为吾扫落花。
湖上行
作者：宗臣
朝代：明

湖上人家开夕阳，湖南渔者歌沧浪。蒹葭一雨远江白，杨柳千条秋浦长。松径夜扫迟幽客，石门高起流玄霜。天末浮云莽不止，慎勿蔽此明月光。
湖上行
作者：宗臣
朝代：明

湖南湖北云阴阴，石开晓开千树林。日月双摧绿发短，江湖独与青春深。杨柳垂丝为谁结，蘼芜千里伤予心。落花流水去不返，武陵桃源何处寻。道路只今乱赤羽，乾坤何处非黄金。日暮聊为楚泽吟，慷慨流涕沾衣襟。
湖上送徐子与使君
作者：宗臣
朝代：明

别君金马门，逢君大河阳。相看动惆怅，涕泪沾衣裳。斗酒且为乐，清歌夜未央。念子远行役，道路一何长。严冬万木落，白露为玄霜。摇落怆中怀，起视明月光。携手复行行，南北各一方。风波不自保，天地遥相望。念此伤我心，对酒不尽觞。愿为双黄鹄，与子共翱翔。
湖上遇子与舟中夜酌放歌
作者：宗臣
朝代：明

射阳湖上逢徐卿，扬旌走马来江城。袖中慷慨出新诗，异哉掷地金石铿。海内交游别离久，一一感叹询其名。为言谢生白发甚，李生惨淡违世情。梁鸿尚滞罗浮南，王吴跋扈驰西京。西南忽有一二子，世人往往传先声。文章不朽之盛事，肯使此辈相持衡。瓦缶纷纭塞天地，英雄负慨何时平。徐卿徐卿且嗼嗔，与君今夜开金罂。一斗百篇不足数，喑哑叱咤雄风生。长空日落波浪黑，匣中神剑锵锵鸣。忽然一跃太湖去，天门日月双珠明。仓卒波底走毒鲵，须臾天外飞长鲸。鲸鲵摇曳几千尺，抟来一一烹作羹。徐卿徐卿未可行，东吴战斗动天兵。阊阖拟上贾谊策，辕门欲请终军缨。男儿苟不封侯食，万户区区富贵何足荣。不若与尔西极上访长庚精，扶摇万里来蓬瀛。醉时一酌沧溟枯，往来一啸华山倾。更须共挽天河水，洗尽红尘千古清。徐卿慎勿忘斯盟，呜呼，徐卿慎勿忘斯盟。
燕子矶
作者：宗臣
朝代：明

燕子一去沧江滨，燕子之矶石磷磷。满江波浪近愁客，永日蛟龙常傍人。白云对酒不知晚，高萝盈砌今几春。洲边芳杜还忆走，洞口桃花未识秦。吾将买尔矶头一片石，岁岁孤奇垂钓纶。
燕子矶
作者：宗臣
朝代：明

解佩挂萝薜，翩翩凌紫氛。乾坤双眼尽，南北一江分。麋鹿散秋草，牛羊下夕云。瑶华如可拾，即此好遗君。
燕歌行二首
作者：宗臣
朝代：明

秋风萧索百草斑，黄沙飘飒青海湾。食人昔从征西班，一去十载不知还。惊飙传檄云霄间，胡尘渺浩难重攀。昨日寄我双玉环，万里相将道路艰。我欲为君整双鬟，空闺憔悴摧朱颜。心如车轮不暂闲，不觉涕泪衣斑斓。征人一一归故山，尔独何辜阻玉关。秋山摇落秋夜长，皋兰寂寞被凝霜。中夜起视明月光，蟪蛄蟋蟀鸣我房。良人远游在他方，道路一望阻且长。闻君有期归故乡，为君旭日修新妆。锵锵佩环曳鸣珰，盈盈移步来中堂。望君不见心彷徨，不觉泪下沾衣裳。忽见云间双凤凰，长天万里同飞翔。安得羽翼同颉颃，延颈悲鸣到君傍。
燕歌行二首·其一
作者：宗臣
朝代：明

秋风萧索百草斑，黄沙飘飒青海湾。食人昔从征西班，一去十载不知还。惊飙传檄云霄间，胡尘渺浩难重攀。昨日寄我双玉环，万里相将道路艰。我欲为君整双鬟，空闺憔悴摧朱颜。心如车轮不暂闲，不觉涕泪衣斑斓。征人一一归故山，尔独何辜阻玉关。
燕歌行二首·其二
作者：宗臣
朝代：明

秋山摇落秋夜长，皋兰寂寞被凝霜。中夜起视明月光，蟪蛄蟋蟀鸣我房。良人远游在他方，道路一望阻且长。闻君有期归故乡，为君旭日修新妆。锵锵佩环曳鸣珰，盈盈移步来中堂。望君不见心彷徨，不觉泪下沾衣裳。忽见云间双凤凰，长天万里同飞翔。安得羽翼同颉颃，延颈悲鸣到君傍。
牛渚望谢眺青山二首
作者：宗臣
朝代：明

岁暮远行役，眷此清江湄。顾瞻江上峰，白云何葳甤。伊人昔结宇，英词光陆离。岁月不相待，高踪邈何之。采采山上兰，烨烨山下芝。芳菲未终夕，白露忽已滋。江流漫浩浩，佳人归何迟。山川无终极，人生会有时。愿言崇远业，千载与子期。与子期何方，乃在青山址。白石何磷磷，照此澄江水。下山撷江华，上山寻石髓。高风一以逝，浮云日千里。荆棘满山隅，岩洞日凋毁。玄夜啼猿狸，白日行豺兕。我欲往潇湘，采彼蕙与芷。采之欲遣谁，子之不可起。悠然伤我心，叹息满江汜。
牛渚望谢眺青山二首·其一
作者：宗臣
朝代：明

岁暮远行役，眷此清江湄。顾瞻江上峰，白云何葳甤。伊人昔结宇，英词光陆离。岁月不相待，高踪邈何之。采采山上兰，烨烨山下芝。芳菲未终夕，白露忽已滋。江流漫浩浩，佳人归何迟。山川无终极，人生会有时。愿言崇远业，千载与子期。
牛渚望谢眺青山二首其二
作者：宗臣
朝代：明
体裁：古风

与子期何方，乃在青山址。白石何磷磷，照此澄江水。下山撷江华，上山寻石髓。高风一以逝，浮云日千里。荆棘满山隅，岩洞日凋毁。玄夜啼猿狸，白日行豺兕。我欲往潇湘，采彼蕙与芷。采之欲遣谁，子之不可起。悠然伤我心，叹息满江汜。
牛渚歌
作者：宗臣
朝代：明

采石矶头问牛渚，渚上虬螭作人语。卖鮹岁岁泣鲛人，弄珠夜夜悲龙女。太真一去云离离，至今秋色天门垂。我行亦有赤犀在，明月照君君不知。
王子夜半来过席间有赠走笔相荅
作者：宗臣
朝代：明

秋雷一动蛟龙走，王生夜半寻五斗。把酒向天天忽开，星辰错落乱吾手。
留别京洛诸游三首
作者：宗臣
朝代：明

回飙振兰皋，秋风何萧森。神龙思远波，猛虎恋茂林。驾言返故乡，念子思难任。握手不能别，泪下沾衣襟。四顾何茫茫，谁为相知音。一为鸿鹄吟，道遥内伤心。与君结交心，世人非所窥。如何金石谋，忽忽生别离。孉娱不可再，沉思令心悲。君还处金闺，予将天一涯。江湖渺浩荡，会面茫无期。行人从此去，彷徨亦何为。君其爱玉体，慰我长渴饥。天风西北来，萧萧动高楼。摇落怆中怀，何以慰离忧。念我平生亲，涕泪不能收。岂不怀往路，为君暂淹留。执手对长河，情思良悠悠。愿言俱努力，千载崇良谋。
留别京洛诸游三首·其一
作者：宗臣
朝代：明

回飙振兰皋，秋风何萧森。神龙思远波，猛虎恋茂林。驾言返故乡，念子思难任。握手不能别，泪下沾衣襟。四顾何茫茫，谁为相知音。一为鸿鹄吟，道遥内伤心。
留别京洛诸游三首其三
作者：宗臣
朝代：明
体裁：古风

天风西北来，萧萧动高楼。摇落怆中怀，何以慰离忧。念我平生亲，涕泪不能收。岂不怀往路，为君暂淹留。执手对长河，情思良悠悠。愿言俱努力，千载崇良谋。
留别京洛诸游三首其二
作者：宗臣
朝代：明
体裁：古风

与君结交心，世人非所窥。如何金石谋，忽忽生别离。孉娱不可再，沉思令心悲。君还处金闺，予将天一涯。江湖渺浩荡，会面茫无期。行人从此去，彷徨亦何为。君其爱玉体，慰我长渴饥。
留别子培舍弟七首
作者：宗臣
朝代：明

驱车上河梁，顾瞻旧乡国。仓卒骨肉亲，彷徨动颜色。子亦竟以南，予亦竟以北。本是双龙居，胡为乖羽翼。送子从此归，涕下不能食。子其从远猷，慰我长相忆。相忆在何所，乃在河中洲。结庐俯曲沼，芙蓉夹清流。飞盖凌朱霞，逍遥事行游。白鹭翔我侧，鸳凫恋其俦。驾言迈远役，嘉会难再留。引领内感伤，行行怀百忧。百忧何殷殷，坐令盈怀抱。况乃岁云暮，霜雪被长道。远望何萧条，惊风摧百草。当此别离情，沉思令人老。岁月不相待，所钦在兰藻。云霄有遐路，致身胡不早。垂堂古所戒，畏途慎自保。自保良不易，致身谅独难。豺虎在人群，平居有波澜。踯躅纷四顾，终岁鲜燕欢。君子慎厥趋，取舍从所安。艾萧满中路，沙江多芳兰。不见采兰者，万古起长叹。长叹何终极，感此人生累。贫贱俗所轻，富贵俗所忌。岂知达者心，志各有所寄。冠盖五陵豪，莽若朝露坠。偃仰一世间，惨淡起遐思。文章以经国，千载无终始。去去勿复陈，慎此青云器。青云纷四极，不翳明月光。高台一以眺，远思从苍茫。鸿鹄在中泽，岂为谋稻梁。神哉蛟龙志，尺渎宁终藏。丈夫志四海，廖廓相翱翔。朝游过昆仑，夕游略扶桑。无学儿女仁，白首恋故乡。故乡不可望，锦江迥且深。东西渺无极，伤此远别心。寒风下庭树，宿鸟栖高岑。对酒不能酌，为子鸣瑶琴。琴声一何悲，泪下谁能任。慰此骨肉怀，款诚惠我音。
留别子培舍弟七首·其一
作者：宗臣
朝代：明

驱车上河梁，顾瞻旧乡国。仓卒骨肉亲，彷徨动颜色。子亦竟以南，予亦竟以北。本是双龙居，胡为乖羽翼。送子从此归，涕下不能食。子其从远猷，慰我长相忆。
留别子培舍弟七首其七
作者：宗臣
朝代：明
体裁：古风

故乡不可望，锦江迥且深。东西渺无极，伤此远别心。寒风下庭树，宿鸟栖高岑。对酒不能酌，为子鸣瑶琴。琴声一何悲，泪下谁能任。慰此骨肉怀，款诚惠我音。
留别子培舍弟七首其三
作者：宗臣
朝代：明
体裁：古风

百忧何殷殷，坐令盈怀抱。况乃岁云暮，霜雪被长道。远望何萧条，惊风摧百草。当此别离情，沉思令人老。岁月不相待，所钦在兰藻。云霄有遐路，致身胡不早。垂堂古所戒，畏途慎自保。
留别子培舍弟七首其二
作者：宗臣
朝代：明
体裁：古风

相忆在何所，乃在河中洲。结庐俯曲沼，芙蓉夹清流。飞盖凌朱霞，逍遥事行游。白鹭翔我侧，鸳凫恋其俦。驾言迈远役，嘉会难再留。引领内感伤，行行怀百忧。
留别子培舍弟七首其五
作者：宗臣
朝代：明
体裁：古风

长叹何终极，感此人生累。贫贱俗所轻，富贵俗所忌。岂知达者心，志各有所寄。冠盖五陵豪，莽若朝露坠。偃仰一世间，惨淡起遐思。文章以经国，千载无终始。去去勿复陈，慎此青云器。
留别子培舍弟七首其六
作者：宗臣
朝代：明
体裁：古风

青云纷四极，不翳明月光。高台一以眺，远思从苍茫。鸿鹄在中泽，岂为谋稻梁。神哉蛟龙志，尺渎宁终藏。丈夫志四海，廖廓相翱翔。朝游过昆仑，夕游略扶桑。无学儿女仁，白首恋故乡。
留别子培舍弟七首其四
作者：宗臣
朝代：明
体裁：古风

自保良不易，致身谅独难。豺虎在人群，平居有波澜。踯躅纷四顾，终岁鲜燕欢。君子慎厥趋，取舍从所安。艾萧满中路，沙江多芳兰。不见采兰者，万古起长叹。
病中二首
作者：宗臣
朝代：明

浮世岂非昔，长愁直至今。风尘游子病，药草故人心。白日销危坐，青山入苦吟。帘窥新竹细，台惜落花深。畏路甘名隐，浮生肯陆沉。独将酬主念，久矣负投簪。茂陵消渴夜，汉圃倦游年。日月愁中惜，形骸病后怜。乡心时万折，客泪晚双悬。人老犹西蜀，春归向北燕。音书嗟白雁，岁序怪玄蝉。独抱无穷事，徘徊玉漏前。
病中二首·其一
作者：宗臣
朝代：明

浮世岂非昔，长愁直至今。风尘游子病，药草故人心。白日销危坐，青山入苦吟。帘窥新竹细，台惜落花深。畏路甘名隐，浮生肯陆沉。独将酬主念，久矣负投簪。
病中二首其二
作者：宗臣
朝代：明
体裁：五言排律

茂陵消渴夜，汉圃倦游年。日月愁中惜，形骸病后怜。乡心时万折，客泪晚双悬。人老犹西蜀，春归向北燕。音书嗟白雁，岁序怪玄蝉。独抱无穷事，徘徊玉漏前。
病中茂秦见过
作者：宗臣
朝代：明

两月文园病，千门落叶声。客能携杖至，谁复倒衣迎。日月朱颜失，行藏短发生。芙蓉消渴采，蟋蟀向愁鸣。几上分芝木，江间忆杜蘅。青编妨吏事，白雪损时名。久卧知朋好，何才荅圣明。未应沧海路，终负野鸥盟。
病起
作者：宗臣
朝代：明

病起萧然一鹖冠，年年春事鹿门看。长堤芳草愁边绿，落日梅花笛里寒。吴使传书多战伐，楚人贻佩只椒兰。武陵稍隔沧浪水，迟尔秋风把钓竿。
登俯江亭
作者：宗臣
朝代：明

帝城秋色逐人来，吴楚东南首重回。风起大江龙抱石，日高天柱客登台。一尊芳草晴相媚，十里芙蓉秋未开。酒罢忽歌湘水曲，浮云何处不堪哀。
登天寿山一首
作者：宗臣
朝代：明

匹马千峰晓度关，相逢俱是紫宸班。帝宫阊阖开今日，天柱华夷见此山。万里鸿归沧海路，七陵龙护白云间。汉家原庙松楸古，夜夜西风吹佩环。
登方山
作者：宗臣
朝代：明

短筇匹马迎天风，千山万山江之东。秋愁一夜起大壑，白云无数吹晴空。幽人石路赠瑶草，楚色江上愁青枫。高歌明月听湘瑟，斗酒胡霜飞塞鸿。王孙何事不归去，摇落淮南芳桂丛。
登景山落霞亭二首
作者：宗臣
朝代：明

雪后登山落木繁，朱霞犹自出天根。奇峰断石频停马，绝壁枯枝乱挂猿。桂树千秋怀旧国，浮云何处望中原。蓬莱东去未为远，吾欲簌风叩日门。摇落青枫此上台，石门双磴倚崔嵬。河流南注昆仑折，龙气西看芒砀摧。十月衣裳寒杵急，孤城聛聣暮笳哀。故山麋鹿还谁主，楚水淮云首重回。
登景山落霞亭二首·其一
作者：宗臣
朝代：明

雪后登山落木繁，朱霞犹自出天根。奇峰断石频停马，绝壁枯枝乱挂猿。桂树千秋怀旧国，浮云何处望中原。蓬莱东去未为远，吾欲簌风叩日门。
登景山落霞亭二首其二
作者：宗臣
朝代：明
体裁：七言律诗

摇落青枫此上台，石门双磴倚崔嵬。河流南注昆仑折，龙气西看芒砀摧。十月衣裳寒杵急，孤城聛聣暮笳哀。故山麋鹿还谁主，楚水淮云首重回。
登江门诸山
作者：宗臣
朝代：明

山头日白云英英，千峰倒插千江明。手把芙蓉步石壁，苍翠乱射猿鸟惊。谁其云外吹紫笙，欲来不来空复情。天风吹我佩箫瑟，恍疑身在昆仑行。
登观音山
作者：宗臣
朝代：明

一上孤峰破大荒，吴山楚水共苍茫。云间栋宇垂天渚，江上鼋鼍吹石梁。绝壁昼开风雨色，断虹秋挂薜萝长。吾将从此寻瑶草，黄鹄天风好共翔。
白云樵者二首
作者：宗臣
朝代：明

赤城花落扫春氛，夜夜仙人弄白云。杂佩幽兰何处得，洞庭明月问湘君。十日峰头摘白云，月华相逐夜缤纷。晓来片片晴虹气，恐是仙人素练裙。
白云樵者二首·其一
作者：宗臣
朝代：明

赤城花落扫春氛，夜夜仙人弄白云。杂佩幽兰何处得，洞庭明月问湘君。
白云樵者二首·其二
作者：宗臣
朝代：明

十日峰头摘白云，月华相逐夜缤纷。晓来片片晴虹气，恐是仙人素练裙。
白伯伦仪部移居夜阶助甫司封访之席上赋得卜居赤甲迁居新两见巫山楚水春十四韵
作者：宗臣
朝代：明

客子骑明月，主人开石屋。银河即尔家，岂待成都卜。卧君白云床，读君紫霞书。桃花乱坠酒，疑是武陵居。童子摘松枝，敲冰煮白石。万里天风来，吹作珊瑚赤。龙剑削芙蓉，十载闭其匣。壮士为尔开，满地走鳞甲。醉尔华阳馆，如登昆仑巅。白云一长啸，青山日夜迁。君试探玄草，吾能把素书。问奇频载酒，真作子云居。朔雪不肯去，客衣何处新。尊前歌绿草，僽杀蓟门春。闻君佩玄珠，明月终夜朗。莫作江湖游，白日愁罔两。美人隔江干，咫尺不相见。终日望秋鸿，忽已来春燕。客言湘水至，绿雨泣苍梧。恐是怀沙泪，双垂问大巫。夜呼洞庭君，明月破三楚。开门拾楚云，片片作人语。问君何所爱，庭户满西山。夜夜仙人至，时时拾佩环。主人出家醅，千酌葡萄紫。不问江南人，知是江南水。
白伯伦仪部移居夜阶助甫司封访之席上赋得卜居赤甲迁居新两见巫山楚水春十四韵
作者：宗臣
朝代：明

落月频催酒，群星低送人。句中杨柳色，不是五陵春。
白伯伦仪部移居夜阶助甫司封访之席上赋得卜居赤甲迁居新两见巫山楚水春十四韵·其一
作者：宗臣
朝代：明

客子骑明月，主人开石屋。银河即尔家，岂待成都卜。
白伯伦仪部移居夜阶助甫司封访之席上赋得卜居赤甲迁居新两见巫山楚水春十四韵·其十一
作者：宗臣
朝代：明

夜呼洞庭君，明月破三楚。开门拾楚云，片片作人语。
白伯伦仪部移居夜阶助甫司封访之席上赋得卜居赤甲迁居新两见巫山楚水春十四韵·其十三
作者：宗臣
朝代：明

主人出家醅，千酌葡萄紫。不问江南人，知是江南水。
白伯伦仪部移居夜阶助甫司封访之席上赋得卜居赤甲迁居新两见巫山楚水春十四韵·其十二
作者：宗臣
朝代：明

问君何所爱，庭户满西山。夜夜仙人至，时时拾佩环。
白伯伦仪部移居夜阶助甫司封访之席上赋得卜居赤甲迁居新两见巫山楚水春十四韵其七
作者：宗臣
朝代：明
体裁：五言绝句

朔雪不肯去，客衣何处新。尊前歌绿草，僽杀蓟门春。
白伯伦仪部移居夜阶助甫司封访之席上赋得卜居赤甲迁居新两见巫山楚水春十四韵其三
作者：宗臣
朝代：明
体裁：五言绝句

童子摘松枝，敲冰煮白石。万里天风来，吹作珊瑚赤。
白伯伦仪部移居夜阶助甫司封访之席上赋得卜居赤甲迁居新两见巫山楚水春十四韵其九
作者：宗臣
朝代：明
体裁：五言绝句

美人隔江干，咫尺不相见。终日望秋鸿，忽已来春燕。
白伯伦仪部移居夜阶助甫司封访之席上赋得卜居赤甲迁居新两见巫山楚水春十四韵其二
作者：宗臣
朝代：明
体裁：五言绝句

卧君白云床，读君紫霞书。桃花乱坠酒，疑是武陵居。
白伯伦仪部移居夜阶助甫司封访之席上赋得卜居赤甲迁居新两见巫山楚水春十四韵其五
作者：宗臣
朝代：明
体裁：五言绝句

醉尔华阳馆，如登昆仑巅。白云一长啸，青山日夜迁。
白伯伦仪部移居夜阶助甫司封访之席上赋得卜居赤甲迁居新两见巫山楚水春十四韵其八
作者：宗臣
朝代：明
体裁：五言绝句

闻君佩玄珠，明月终夜朗。莫作江湖游，白日愁罔两。
白伯伦仪部移居夜阶助甫司封访之席上赋得卜居赤甲迁居新两见巫山楚水春十四韵其六
作者：宗臣
朝代：明
体裁：五言绝句

君试探玄草，吾能把素书。问奇频载酒，真作子云居。
白伯伦仪部移居夜阶助甫司封访之席上赋得卜居赤甲迁居新两见巫山楚水春十四韵其十
作者：宗臣
朝代：明
体裁：五言绝句

客言湘水至，绿雨泣苍梧。恐是怀沙泪，双垂问大巫。
白伯伦仪部移居夜阶助甫司封访之席上赋得卜居赤甲迁居新两见巫山楚水春十四韵其四
作者：宗臣
朝代：明
体裁：五言绝句

龙剑削芙蓉，十载闭其匣。壮士为尔开，满地走鳞甲。
白头吟
作者：宗臣
朝代：明

君从何处来，遗我明月珠。明珠亦何为，可以照光仪。光仪君不顾，照之令心悲。君从何处来，遗我绿绮琴。琴声亦何为，可以扬芳音。芳音君不听，弹之伤我心。君从何处来，遗我紫鸶笙。鸶笙亦何为，可以扬清声。清声君不聆，吹之感我情。
白氏园亭别袁户部
作者：宗臣
朝代：明

石门斗酒开夕筵，桂花欲开秋萝鲜。昆仑片碣插眼底，沧溟勺水流尊前。落日千江送蜃气，高楼百尺摇寒烟。今夜共醉广陵月，明朝又上丹阳船。人生聚散若萍梗，相思寄我停云篇。
白马湖泛舟三首
作者：宗臣
朝代：明

宛宛春潮入，纷纷上客从。湖今荡白马，棹恐碍游龙。折柳晴相媚，携尊日可重。君看千水外，已自长芙蓉。何限人同在，心知我独来。孤峰云不薄，万象日频开。稼穑山中计，鸬鹚水上杯。桃花忽如雨，髣髴到天台。青萝堪作服，白鹿遂为群。江树低从密，溪流曲更分。停杯生桂月，扫石起松云。徙倚悲歌去，翩翩向紫氛。
白马湖泛舟三首·其一
作者：宗臣
朝代：明

宛宛春潮入，纷纷上客从。湖今荡白马，棹恐碍游龙。折柳晴相媚，携尊日可重。君看千水外，已自长芙蓉。
白马湖泛舟三首其三
作者：宗臣
朝代：明
体裁：五言律诗

青萝堪作服，白鹿遂为群。江树低从密，溪流曲更分。停杯生桂月，扫石起松云。徙倚悲歌去，翩翩向紫氛。
白马湖泛舟三首其二
作者：宗臣
朝代：明
体裁：五言律诗

何限人同在，心知我独来。孤峰云不薄，万象日频开。稼穑山中计，鸬鹚水上杯。桃花忽如雨，髣髴到天台。
白鹭洲夕泛
作者：宗臣
朝代：明

有客扁舟晚何遆，千峰万峰秋欲滴。一尊落日堕归鸿，万片断虹随暮鹢。美人何处摘兰苕，白鹭千行起芦荻。明月偏思广陵箫，梅花又落江城笛。与君一醉大江头，醒后天河挂东壁。
皇甫别驾初至夜集得归字
作者：宗臣
朝代：明

君自何方至，怜才意久违。朔云停暮屐，汉月照春衣。江左时名重，人间雪调稀。灯前出瑶草，坐客不能归。
直州
作者：宗臣
朝代：明

十月孤城鼓角哀，悲风摇落此登台。山形西转千虹立，涛色东驱万电开。日下白云钟阜起，江南紫气汉陵来。临流怪尔鲛人语，一夜乘潮能百回。
相逢曲
作者：宗臣
朝代：明

千骑东来紫电生，西风吹雪满胡缨。将军且莫千恩泽，闻道单于未罢兵。
相逢行
作者：宗臣
朝代：明

昔与汝相逢，今与汝相别。相逢万里云，相别千山雪。
省中
作者：宗臣
朝代：明

鸣佩下紫霄，岩岩府中趋。冠盖灿以繁，群吏肃前隅。晨风振远楹，宿鸟鸣高梧。起步忽不惬，叹此中怀孤。杨雄草太玄，相如奏子虚。执戟亦云晚，游梁意何迂。西京有七贵，黄金步天衢。朝欢浃车马，夕燕纷笙竽。富贵讵可常，为乐亦须臾。嗟彼荣华观，耽此寂寞涂。取舍一何戾，志各有所须。烈士多苦心，斯言良不诬。
省中夜直
作者：宗臣
朝代：明

紫薇朝散署，玉佩夜分曹。明月天河白，晴云汉阙高。春知催蓂荚，寒未却衣袍。羽檄心恒折，关河首重搔。世途趋水火，兵气散蓬蒿。流血沧江满，燃眉赤县劳。谁人甘马辈，诸将岂龙韬。嗟尔平夷略，空予赋楚骚。
省中斋居贻于鳞子与公实元美四比部
作者：宗臣
朝代：明

向夕停珂省阁幽，吏人犹自进春裘。蓬莱双阙金茎远，阊阖千门紫气流。明月在天难命驾，白云垂户好登楼。明朝献赋甘泉者，汉畤秦祠非昔游。
省楼春集
作者：宗臣
朝代：明

朝来鸣佩散长安，汉树千花覆石栏。把酒逢君歌北雁，上书有客泣南冠。万家芳草悲春暮，三月高松过雨残。欲寄愁心与白日，浮云满目不胜寒。
真州夜泊
作者：宗臣
朝代：明

江头明月白浩浩，江上行人怨芳草。长波风急龙卧迟，远塞霜飞龙到早。谁家砧杵衣正单，十里芙蓉秋未老。仙人吹箫向何处，扁舟愁绝广陵道。
真州谒文丞相祠
作者：宗臣
朝代：明

文相祠前枫树丹，真州城外送波澜。千秋不尽中原泪，此地真成故国看。一自燕云孤骑入，至今龙气大江寒。客游莫听胡笳起，白日青天处处残。
秋塞曲
作者：宗臣
朝代：明

塞云垂天胡草肥，胡儿牧马向金徽。赤城刀斗日夜急，黄沙羽檄纵横飞。汉皇立下明光诏，将军起披金铁衣。熊罴百万夜出塞，骠骑寻常朝解围。捷音一日走千里，试问三军归未归。
秋夜同李伯章高子明徐养浩泛湖
作者：宗臣
朝代：明

高沙回白鹭，远水到青天。棹恐群星乱，杯惊孤月圆。秋声来薜荔，夜色净婵娟。玉笛君能把，吾将弄紫烟。
秋夜吟
作者：宗臣
朝代：明

烱烱晨星稀复稀，明月满天垂紫薇。灵瑟风生帝女至，金茎露冷仙人归。汉庭朱雁去已远，昆池碧鸡竟谁依。仰天长啸好自去，十年吾负山中衣。
秋夜寄陆子和
作者：宗臣
朝代：明
体裁：古风

揽衣步前除，白露被高桐。枝叶莽零落，大地回悲风。明月起夕愁，东壁鸣寒虫。四时一何速，天地无终穷。嗟彼客游子，终岁常飘蓬。十月寒无衣，薇藿腹不充。何事不归来，孤此青桂丛。欲寄尺素书，不见双飞鸿。
秋夜张园遇谈玄者有赠
作者：宗臣
朝代：明

万里秋云下，双峰夜月初。空梁寒蟋蟀，曲沼乱芙蕖。仙路青芝隔，玄亭古木疏。浮生俱客计，斯意久吾庐。白雪炉中药，黄庭石上书。箫声何处起，髣髴紫霞裾。
秋夜省直
作者：宗臣
朝代：明

驱马即高扃，秉烛照清池。冉冉见芙蓉，白露被华滋。仰见明月光，三星灿以垂。蟋蜶鸣重阶，繁声一何悲。感之长叹息，嗟此阴阳移。鹿鸣思野草，宿鸟怀故枝。人生贵帝志，羁栖亦何为。行行返旧服，去去清江湄。此意良未申，空令达士嗤。
秋夜顾二丈来集二首
作者：宗臣
朝代：明

少别已残暑，相看失旧容。秋衣下风露，夕草乱芙蓉。世故尊前尽，乡愁雨后重。徘徊望北斗，明月照千峰。一径阴阴入，孤烟去去斜。江亭频载酒，岩桂正逢花。吹笛惊黄鸟，持竿散赤霞。看君灵气甚，早晚问仙槎。
秋夜顾二丈来集二首·其一
作者：宗臣
朝代：明

少别已残暑，相看失旧容。秋衣下风露，夕草乱芙蓉。世故尊前尽，乡愁雨后重。徘徊望北斗，明月照千峰。
秋夜顾二丈来集二首其二
作者：宗臣
朝代：明
体裁：五言律诗

一径阴阴入，孤烟去去斜。江亭频载酒，岩桂正逢花。吹笛惊黄鸟，持竿散赤霞。看君灵气甚，早晚问仙槎。
秋夜高伯宗徐汝思李伯承汪正叔张子畏沈吉来集赋得难字
作者：宗臣
朝代：明

群公何处至，鸣佩各珊珊。系马秋云落，张灯夕吹残。宾筵惟首蓿，客赠有琅玕。月照千门白，星垂九塞寒。双鸿迷碣石，斗酒自邯郸。岂菊今逢紫，江枫昨忆丹。谁家龙出笛，吾计鹖为冠。蟋蟀尊前度，芙蓉句里看。吏情同去住，世路异悲欢。他日思瑶草，乾坤此会难。
秋日寄袁二丈
作者：宗臣
朝代：明

清风何处问吾庐，落日他乡泪满裾。胡马频年为客计，塞鸿八月故人书。白蘋江上共谁把，紫蕨山中好自锄。只恐凌云称赋者，汉家久矣待相如。
秋风
作者：宗臣
朝代：明

秋风吹万里，一夜过扶桑。落叶碎难扫，孤鸿高自翔。登楼来朔雨，倚剑下胡霜。闻道喻关使，飞书入建章。
积翠亭子与晚酌
作者：宗臣
朝代：明

华阳风雨昼冥冥，一日登山秋满亭。洞口高松垂地暗，尊前古壁插天青。千岩积雪照吾酒，万片浮云吹客醒。莫怪烟霞莽摇落，峰头今夜卧双星。
立秋夜明卿元美来集二首
作者：宗臣
朝代：明

尘心不自好，岁序莽相催。风起千门乱，秋随二客来。絺衣云共白，纨扇月同开。且莫悲摇落，吾惭作赋才。酒至期晨漏，风来破夕阴。星辰垂户小，蟋蟀语庭深。白眼千年思，青天一夜心。并随秋色动，四顾起萧森。
立秋夜明卿元美来集二首·其一
作者：宗臣
朝代：明

尘心不自好，岁序莽相催。风起千门乱，秋随二客来。絺衣云共白，纨扇月同开。且莫悲摇落，吾惭作赋才。
立秋夜明卿元美来集二首其二
作者：宗臣
朝代：明
体裁：五言律诗

酒至期晨漏，风来破夕阴。星辰垂户小，蟋蟀语庭深。白眼千年思，青天一夜心。并随秋色动，四顾起萧森。
简吴明卿舍人
作者：宗臣
朝代：明

岩岩京洛间，天门俨九重。中有缨弁客，翼翼从飞龙。朝听比里竽，夕听南邻钟。嗟哉杨马才，斯人不见容。偃蹇以薄游，朝餐夕不供。抽翰灿春华，扬藻凌高峰。昔为一时重，今为万世宗。作者岂无传，谁能撄其锋。寄谢同心人，斯理谅可从。
简陆子和二首
作者：宗臣
朝代：明

岁月仍吾病，风尘柰尔何。青天应自问，白雪向谁歌。夜立残砧杵，园行久薜萝。相逢恨咫尺，况乃隔江河。握手朱明过，惊心白露漙。江平低雁翼，潮落进渔竿。野色蘼芜净，秋声蟋蟀寒。相思对新月，疑在异乡看。
简陆子和二首·其一
作者：宗臣
朝代：明

岁月仍吾病，风尘柰尔何。青天应自问，白雪向谁歌。夜立残砧杵，园行久薜萝。相逢恨咫尺，况乃隔江河。
简陆子和二首其二
作者：宗臣
朝代：明
体裁：五言律诗

握手朱明过，惊心白露漙。江平低雁翼，潮落进渔竿。野色蘼芜净，秋声蟋蟀寒。相思对新月，疑在异乡看。
简陈使君
作者：宗臣
朝代：明

父老书频至，疮痍叹未醒。长怀闽日白，难照楚山青。野兕稍离室，河鱼更入庭。怨歌满天地，不遣仗君听。
紫阳山
作者：宗臣
朝代：明

驱车上崇冈，紫阳何崔嵬。石壁倚万尺，悲风日夕来。吹彼兰蕙花，馨香莽以摧。哲人昔遁世，结茅兹山隈。微言破万象，精灵遍九垓。山鬼夜不至，天门白日开。玄风忽已邈，流光照高台。不见松与梓，唯见蒿与莱。浮云黯以寂，泠泠山泉回。俯仰长太息，千载有余哀。寄谢山中人，漱石扫莓苔。他日息吾轸，晞发信悠哉。
胡上幽栖四章为沈二丈赋
作者：宗臣
朝代：明

主人结屋楚江曲，身披薜荔坐空谷，青天双眼望鸿鹄。春风一夜开石门，万里蘼芜散新绿。白云莽莽行山阿，北窗疏簟高枕多，赤日红尘将奈何。天风忽送千江雨，为尔岩头洗薜萝。瑶天露白彩云没，细扫青松烹紫蕨，中夜星华湿秋发。波间古龙忽啾啾，人在沧江弄明月。三五幽人踏月华，湖南湖北寻梅花，相逢疑到赤松家。中流一曲寒江笛，吹落昆仑万片霞。
胡上幽栖四章为沈二丈赋·其一
作者：宗臣
朝代：明

主人结屋楚江曲，身披薜荔坐空谷，青天双眼望鸿鹄。春风一夜开石门，万里蘼芜散新绿。
胡上幽栖四章为沈二丈赋其三
作者：宗臣
朝代：明
体裁：古风

瑶天露白彩云没，细扫青松烹紫蕨，中夜星华湿秋发。波间古龙忽啾啾，人在沧江弄明月。
胡上幽栖四章为沈二丈赋其二
作者：宗臣
朝代：明
体裁：古风

白云莽莽行山阿，北窗疏簟高枕多，赤日红尘将奈何。天风忽送千江雨，为尔岩头洗薜萝。